Bukedde Online - Chameleon aleebuuka nagwakumenya nnyumba z''abantu\nChameleon aleebuuka nagwakumenya nnyumba z''abantu\nStecia Mayanja ayanjudde omusajja n'akaaba\nKing Saha yeepimye mu Jose Chameleone\nGUNO omwaka nagwo Jose Chameleone agutandise na kuleppuka lwa ttaka.\nFamire bbiri zivuddeyo ne zirumiriza omuyimbi Jose Chameleone okuzimenyera enju oluvannyuma lw’okugula ettaka okuli ebibanja byabwe ng’asuubizza okubaliyirira kyokka n’atakituukiriza.\nDavid Kayuki ne muliraanwa we Madelena Nagawa abatuuze b’e Buwaya mu ggombolola y’e Kassanje be baalaajanidde Chameleone atuukirize bye yabasuubiza omuli buli omu okumuzimbira enju n’okubawa ssente enkalu oluvannyuma lw’okubamenyera ezaabwe bwe yagula ettaka mu kitundu kino ng’ayagala okuzimbako bbiici gye yali atuumye ‘Coco Beach’. Bbiici eno Chameleone yagitunze gye buvuddeko.\nWabula Chameleone ebyogerwa abatuuze abiwakanyiza ng’agamba bamusibako matu ga mbuzi kumuliisa ngo n’okwagala okwonoona erinnya lye era abawadde amagezi okunoonya Charles Musaazi eyali nnannyini ttaka nti ye yalina okukola ku nsonga zaabwe nga ab’ebibanja. Kwe kubawa amagezi nti bwe baba si bamativu, ensonga bazitwale ku poliisi mu kifo ky’okumusiiga enziro.\nKayuki eyasangiddwa ku kyalo Lulongo yategeezezza Bukedde nti mu 2010, Chameleone ng’amaze okugula ettaka, Musaazi eyamuguza yamutuukirira (Kayuki) ng’ow’ekibanja n’amukakasa bw’atunze era mu ntegeeragana eyatuukibwako, Musaazi okufunira ab’ebibanja ettaka awalala (yabafunira Lulongo) ate Chameleome abazimbiremu enju kubanga mwe baali basula zaali zimenyeddwa ettaka kuzimbibweko bbiici.\n“Musaazi ng’amaze okumpa ettaka e Lulongo, Chameleone yansuubiza okunzimbira enju, ekiyungu ne kaabuyonjo. Eky’ennyamiza, ezaali ennaku kati myaka etaano enju gye yanzimbira yakoma ku ‘wall-plate’.”\nYagasseeko nti, “ekyantabudde kati Chameleone simanyi wa kumusanga kumubanja kubanga ne bbiici yagitunze.”\nAte ye Naggawa agamba nti yasooka kugaana kumumenya nju ye. Oluvannyuma omusajja eyeeyita mukwano gwa Chameleone yamutuukirira n’amutegeeza nga Chameleone bwe yali amutumye akkirize enju ye emenyebwe bamuzimbire awalala bamugattireko n’obukadde 7.5.\n“Omusajja ono namugamba antwale ewa Chameleone njogere naye butereevu, yanziramu kimu nti tojja kusobola kumulaba kubanga abeera ‘bbize’ (taba na budde) era nti bwe ng’aana okukkiriza kye baali bang’ambye nnyinza okuviiramu awo”.\nKayuki ne Nagawa Chameleon beyamenyera ennyumba zaabwe\nAB’E BUWAYA BAZIBU - CHAMELEONE\nBwe twatuukiridde Chameleone yagambye nti ebimwogerwako byonna bikonjere ebiraga abantu abajjudde effitina, obutaagaliza n’enkwe era bye byamugoba e Buwaya.\n“Nkolaganye n’abantu naye sirabanga bantu bazibu nga ab’e Buwaya. Nnagula yiika musanvu (7), okutuukayo nga ziri ttaano(5). Buli lwe nnasimbanga emiti ng’enkeera nsanga bagikuddeyo.\nGenereeta ne ggeeti byonna baabibba. Kati laaba n’abo be nnakwatirwa ekisa naddala Kayuki ne nsalawo mbayambe ate bazze mu kunnyonoona. Bwali buvunaanyizibwa bwa Musaazi (eyali nnannyini ttaaka) okubazimbira ate kati bali ku nze.” Chameleone bwe yategeezezza ku ssimu ku Lwokusatu.\nRichard Ssempanise, eyafunira Chameleone ettaka lino yagambye, “ensonga za Kayuki ne Naggawa zaakolwako ne ziggwa. Kayuki twali twagala kumuserekera nju kyokka n’asaba ssente akyekolero era nnamuwa obukadde busatu ze yasaba ne Naggawa ebibye byaggwa.\nKayihura atabukidde omuserikale eyakubye Abalokole\nNnamukadde awanjaze ku ttakka lye\nAbali bâ€™ebisiyaga mubakwate\nAbagagga ba Kwagalana basonze obukadde 500 eza Rema: Omukolo gwa Lwakuna wiiki eno


Bukedde Online - Muwala wa Kusasira amatira Rema okusinga nnyina\nMuwala wa Kusasira amatira Rema okusinga nnyina\nSpice Diana yeekoze obusolosolo mu bbaala...\nMUWALA wa Kusasira kirabika asinga kumatira muyimbi Rema Namakula. Bwe yaweereddwa omukisa okwogera eri abazze okumujagulizaako yagambye nti “Kusasira ye maama wange era mmwagala naye matira nnyo Rema’’.\nKusasira (wakati) ng’asala keeki ne muwala we Nagayi (owookubiri ku ddyo), mutabani we Shadrack Jjingo Sserugga Junior ne Oprah Sserugga (ku ddyo). Mu katono Nagayi ng’ayimba.\nOkukakasa kino bwe baamugambye okubaako oluyimba lw’ayimba yalonze ‘Touch my body’ olwa Rema Namakula.\nPhinera Jollen Nagayi muwala w’omuyimbi Catherine Kusasira ye yayogedde bino ekyewuunyisizza abantu abeetabye ku kabaga ak’ebbeeyi maama we ke yamukoledde ng’ajaguza okuweza emyaka 13.\nNagayi (wakati) ne banne ku masala.\nKu kabaga kano akaabadde ku Land Star Hotel e Makindye ku Lwokutaano, Phinera yayongedde okukakasa nga bw’ayinza okufuuka omuyimbi ow’omutawaana okusinga ne bazadde be (Kusasira ne Fred Sserugga) bwe yakubye abagenyi be emiziki egyasitudde n’abamu mu butebe bakoone dansi.\nKusasira bwe yatuuse okwogera yayogeddeyo bitono oluvannyuma n’agamba nti “Phinera yaηηamba nti nze bye nnyimba tebimunyumira kammuyitire ‘maama’ we Rema gw’asinga okwagala ayogere.”\nNagayi ng’ali ne Rema Namakula gw’amatira.\nRema eyabadde omucamufu yeebazizza Phinera okumwagala ennyo era naye n’amusuubiza okumubeererawo mu buli kimu ebbanga lyonna.\n“Nkimanyi onjagala nnyo ne maama wo (Kusasira) yaηηamba weegomba nnyo Rema naye nkusuubiza ηηenda kubeerawo. Oyagala nnyo okuyimba era ndi mwetegefu okuyamba naye ate njagala ne ku ssomero osome nnyo era obeere muwala ow’empisa awo ojja kuba muwanguzi,” Rema bwe yamubuuliridde.\nAkabaga era kalaze nga bwe waliwo enkolagana ey’enjawulo wakati wa famire ya Sserugga ne Kusasira n’eya Geoffrey Lutaaya ne Irene Namatovu anti ng’ogyeko abaana ba Lutaaya okwetaba ku mukolo, embeera n’engeri obwedda gye bakwataganamu n’aba Kusasira okugeza Pius Lutaaya nga tateηηana ne Shadrack Jjingo Sseruga Junior owa Kusasira so nga Nalule Lutaaya naye yabadde tava ku lusegere lwa Phinera.\nNe muwala wa Sserugga omukulu (atali wa Kusasira) Oprah Sserugga naye ku kabaga yabaddeko era yasiimye Kusasira okubaagala ennyo.\nMwebale kulwanyisa nseekeezi - Museveni


OMUKULEMBEZE w'ekibiina kya NUP era ow'ekisinde kya People Power, Robert Kyagulanyi (Bobi Wine) ayanukudde Pulezidenti Museveni ku kulabula kwe yakoze gye buvuddeko nti bakolagana n'abagwira ababawa ssente era be batta abantu ku nkuhhaana olwo ne bavumaganya gavumenti.\nYagambye nti yeewuunya oba nga ddala Pulezidenti Museveni akyamanyi ebigenda mu maaso mu nsi oba nga yafuukira ddala mulimba ataliimu nsonyi.\nYayongeddeko nti kimwewuunyisa okubeera nti mu Uganda mulimu Genero kyokka ng'atya nnyo, ekintu ekikontana n'ekitiibwa kya munnamagye ali ku ddaala eryo.\nKino yakyesigamizza ku bintu bingi omuli ebyabaddewo mu kulonda kw'abavubuka mwe yagambye nti aboobuyinza mu bitundu by'eggwanga bingi nga bakulemberwa ba RDC ne poliisi, baalemesezza abavubuka b'oludda oluvuganya okwesimbawo nti era baasula babayigga ekiro kyonna, nti ate n'abaawangula era ebyava mu kulonda byakyusibwa, kyokka n'awulira oluvannyuma nga Pulezidenti yeewaanira mu buwanguzi obufaanana bwe butyo.\nOkuwandiika bino yabadde asinziira ku kiwandiiko pulezidenti kye yafulumizza omwezi oguwedde nga August 27, bwe yabadde ayanukula omubaka Francis Zaake, eyamulumba gye buvuddeko ng'entabwe eva ku baserikale abaamukwata ne bamutulugunya n'akoma ku mugo gw'entaana.\nYagambye nti Pulezidenti yawandiise bingi kyokka yasazeewo okwanukula n'ensonga musanvu zokka.\nBino Bobi Wine yabifulumirizza ku mikutu egy'enjawulo okuli n'ogugwe ogwa Facebook n'agamba nti olw'ettemu n'okutulugunya abantu kiswaza ate okuyita abakulembeze b'enzikiriza ne bagamba nti basabira kumalawo kirwadde kya Corona kyokka ng'ate amasinzizo maggale.\nPulezidenti Museveni bwe yabadde ayogera eggulo ng'asinziira ku kitebe kya NRM mu Kampala yagambye nti abakozesa effujjo kibeera kikyamu kubanga ye yasalawo kati abamulumba nga bayita ku mikutu gya ‘Social media' abaanukula ng'akozesa omukutu gwe gumu.\nBwe babeera bazze bangi agenda kubaanukula era buli amatira ng'avaako kyokka ku bonna talina gw'alumya ng'amutusaako obuvune ku mubiri kubanga n'abamuvuma ye abaanukuza ddembe.\nBobi yazzeemu okukiggumiza nti okusinziira ku Pulezidenti bye yawandiika ng'agamba nti Bobi Wine ne Zaake baabakuba bulungi nga bali mu Arua, kabonero akalaga nti abaakikola baali bakolera ku biragiro bye.\nYagambye buli lw'ajjukira ebyamutuukako agugumuka era n'olumu bimujjira mu birooto kubanga abaamukuba kirabika nga baali bazze kusaanyaawo bulamu bwe.\nNti era amasasi agatta Yasin Kawuma gaali ga kutta ye kennyini, kyokka yeewuunya oluvannyuma lwa Pulezidenti okuwaana abaamukuba nti baamukuba bulungi ate n'avumirira ebikolwa eby'effujjo.\nN'agamba nti okwefuulafuula kuno kw'akozesa mu buli mbeera omuli n'okugulirira abawagizi ba People Power kyokka n'agamba nti avumirira okugulirira abalonzi.\nEky'okugamba nti batta abantu ku nkuhhaana basobole okuvumaganyisa gavumenti, yagambye nti omuntu asobola okubeera nga tassa kitiibwa mw'abo abamuvuganya naye tekibeera kya bwenkanya okukudaalira abaafa.\nYamenye olukalala lw'abavubuka abazze bafiira mu kavuyo ak'enjawulo nga: Asuman Walyendo, Yasin Kawuma, Vincent Rungaya, Yusuf Katende , Ssalongo Stephen Lukoma, Hannington Ssewankambo, Hakim Ssekamwa, Ritah Nabukenya, Dan Kyeyune, Charles Mutyabule n'abalala bangi be yagambye nti olukalala luwanvu.\nYeewuunyizza nti buli awafiira omu ku bantu abo ne bwe wabeerawo kkamera bw'amala okufa nga babategeeza nti kkamera eziriwo tezikola ne batasobola kufuna bifaananyi by'abo abakoze ettemu. \_\nKyokka yagambye nti obutambi obulaga abatta abantu abo basobola okubufuna era babulina.\nOMUKULEMBEZE w'ekibiina kya\nNUP era ow'ekisinde kya People\nPower, Robert Kyagulanyi (Bobi\nWine) ayanukudde Pulezidenti\nMuseveni ku kulabula kwe yakoze\ngye buvuddeko nti bakolagana\nn'abagwira ababawa ssente era be\nbatta abantu ku nkuhhaana olwo\nne bavumaganya gavumenti.\nYagambye nti yeewuunya oba\nnga ddala Pulezidenti Museveni\nakyamanyi ebigenda mu maaso\nmu nsi oba nga yafuukira ddala\nmulimba ataliimu nsonyi.\nYayongeddeko nti kimwewuunyisa\nokubeera nti mu Uganda mulimu\nGenero kyokka ng'atya nnyo,\nekintu ekikontana n'ekitiibwa kya\nmunnamagye ali ku ddaala eryo.\nKino yakyesigamizza ku bintu\nbingi omuli ebyabaddewo mu\nkulonda kw'abavubuka mwe\nyagambye nti aboobuyinza mu\nbitundu by'eggwanga bingi nga\nbakulemberwa ba RDC ne poliisi,\nbaalemesezza abavubuka b'oludda\noluvuganya okwesimbawo nti era\nbaasula babayigga ekiro kyonna,\nnti ate n'abaawangula era ebyava\nmu kulonda byakyusibwa, kyokka\nn'awulira oluvannyuma nga Pulezidenti\nyeewaanira mu buwanguzi\nobufaanana bwe butyo.\nOkuwandiika bino yabadde\nasinziira ku kiwandiiko pulezidenti\nkye yafulumizza omwezi\noguwedde nga August 27, bwe\nyabadde ayanukula omubaka\nFrancis Zaake, eyamulumba\ngye buvuddeko ng'entabwe eva\nku baserikale abaamukwata ne\nbamutulugunya n'akoma ku mugo\nYagambye nti Pulezidenti\nyawandiise bingi kyokka yasazeewo\nmusanvu zokka. Bino Bobi\nWine yabifulumirizza ku mikutu\negy'enjawulo okuli n'ogugwe\nogwa Facebook n'agamba nti\nolw'ettemu n'okutulugunya abantu\nkiswaza ate okuyita abakulembeze\nb'enzikiriza ne bagamba nti\nbasabira kumalawo kirwadde kya\nCorona kyokka ng'ate amasinzizo\nmaggale. Pulezidenti Museveni\nbwe yabadde ayogera eggulo\nng'asinziira ku kitebe kya NRM\nmu Kampala yagambye nti abakozesa\neffujjo kibeera kikyamu\nkubanga ye yasalawo kati abamulumba\nnga bayita ku mikutu\ngya ‘Social media' abaanukula\nng'akozesa omukutu gwe gumu.\nBwe babeera bazze bangi\nagenda kubaanukula era buli amatira\nng'avaako kyokka ku bonna\ntalina gw'alumya ng'amutusaako\nobuvune ku mubiri kubanga\nn'abamuvuma ye abaanukuza\nddembe. Bobi yazzeemu okukiggumiza\nnti okusinziira ku Pulezidenti\nbye yawandiika ng'agamba\nnti Bobi Wine ne Zaake baabakuba\nbulungi nga bali mu Arua,\nkabonero akalaga nti abaakikola\nbaali bakolera ku biragiro bye.\nYagambye buli lw'ajjukira\nera n'olumu bimujjira mu birooto\nkirabika nga baali bazze kusaanyaawo\nbulamu bwe. Nti era\namasasi agatta Yasin Kawuma\ngaali ga kutta ye kennyini, kyokka\nyeewuunya oluvannyuma lwa\nPulezidenti okuwaana abaamukuba\nnti baamukuba bulungi ate\nn'avumirira ebikolwa eby'effujjo.\nN'agamba nti okwefuulafuula\nkuno kw'akozesa mu buli mbeera\nomuli n'okugulirira abawagizi ba\nPeople Power kyokka n'agamba\nnti avumirira okugulirira abalonzi.\nEky'okugamba nti batta abantu\nku nkuhhaana basobole okuvumaganyisa\nnti omuntu asobola okubeera nga\ntassa kitiibwa mw'abo abamuvuganya\nnaye tekibeera kya bwenkanya\nlw'abavubuka abazze bafiira mu\nkavuyo ak'enjawulo nga: Asuman\nWalyendo, Yasin Kawuma,\nVincent Rungaya, Yusuf Katende\n, Ssalongo Stephen Lukoma,\nHannington Ssewankambo, Hakim\nSsekamwa, Ritah Nabukenya,\nDan Kyeyune, Charles Mutyabule\nn'abalala bangi be yagambye nti\nolukalala luwanvu. Yeewuunyizza\nnti buli awafiira omu ku bantu\nabo ne bwe wabeerawo kkamera\nbw'amala okufa nga babategeeza\nnti kkamera eziriwo tezikola ne\nbatasobola kufuna bifaananyi\nby'abo abakoze ettemu. Kyokka\nyagambye nti obutambi obulaga\nabatta abantu abo basobola\nokubufuna era babulina.


Bukedde Online - Sheikh Dr. Rashid Semuddu Edduwa y’okusiibulukuka Allah agyanukulirawo\nLwaki abantu basigala bakola ebinyiiza Allah...\nManeja mu wooteeri e Seeta attiddwa mu bukambwe...\nOMUSIIBI mu kadde k’okusiibulukuka yandibadde asooka n’afi ssaawo eddakiika emu n’asabiramu edduwa y’ekintu kyonna ky’agala kubanga mu budde obwo Allah abeera bulindaala okwanukula okusaba kw’oyo yenna alumwa enjala n’ennyonta.\nSheikh Dr. Rashid Semuddu agamba nti singa omusiibi awaayo eddakiika eyo emu yokka n’asabiramu buli ky’ayagala, Allah aba bulindaala okumwanukula kubanga alabira ddala ng’omudduwe ali mu kumulaajanira ate nga n’enjala emuluma.\nDr. Semuddu agamba: Nkubiriza buli musiibi yenna yeeyambise nnyo akadde kano ng’obudde butuuse obw’okusiibulukuka aweeyo eddakiika emu yokka alaajanire omutonzi we ajja kumwanukula mu buli ky’anaamusaba.\nOmwezi guno nga Allah akuwadde amaanyi n’osobola okugusiiba, nyiikira nnyo okukoleramu n’emirimu emirala emirungi gugende okuggwaako ng’olinga mwana omuto ataliiko bbala lyonna kubanga ebibi byonna bye wasooka okukola biba bigenda kukusangulwako.\nAllah yatutegeeza mu Kulaani nti, emirimu gyonna omukkiriza gy’akola kuno ku nsi giba gyigye naye bwe gutuuka ku gw’okusiiba, ogwo yagwesigaliza n’agamba nti gugwe era y’amanyi empeera egugyamu gy’alisasulamu agusiibye n’agumalako. Singa osiiba omwezi guno n’owerekerezaako emirimu emirungi ng’okusaddaaka, okusoma Kulaani, okuyimirirako ekiro n’osaba n’emirala suubira omugabo omunene okuva eri Allah.\nKyewuunyisa okulaba nga mu kiseera nga kino osangayo Abasiraamu abali mu kusekerera abalumwa enjala n’ennyonta naye nga beerabidde nti lugenda kukya ng’abo abaaseka mu kiseera nga kino ate be bali mu maziga nga beesiimisa abo abaasiiba. Nsaba abo abaayigirizibwa ku kusoma Kulaani okuginyiikirira ate n’abo abataafuna mukisa ogwo mu kukuguka mu lulimi Oluwalabu waakiri funa ey’olulimi lw’osobola olabe ng’ofaayo okugisoma.\nOmukkiriza yenna wandibadde togayaalirira kusoma Kulaani kubanga egenda kukuwolereza ku ssaawa esembayo. Nabbi (S. A.W) yatugamba nti omuntu bw’asiiba n’agattako okusaddaaka, kizikiza ebyonoona byonna ebinene omuntu oyo bye yakulembeza okukola kasita aba nga yenenyezza obutabiddira


Bukedde Online - Eyakola ebibumbe by'e Namugongo n'e Mmengo afudde\nEyakola ebibumbe by'e Namugongo n'e Mmengo afudde\nBakubye essasi alumbye famire okugisanjaga\nYabadde avuga ng'atuuka e Nakiyanja Namugongo mmotoka weyamutomeredde okusinziira ku kojja we, Benon Lutaaya.\nLutaaya yategeezezza nti akabenje kaabaddewo akawungeezi k'Olwokubiri, Lubwama yabadde avuga ppiki okudda mu maka ge e Namubiru Mukono.\nObwakabaka bwa Buganda bukungubagidde Lubwama era Omwogezi w'Obwakabaka, Noah Kiyimba yagambye nti, Lubwama y'omu ku baaweebwa omulimu gw'okubumba ebibumbe by'ebika eby'asimbibwa ku bibanja by'abyo ku luguudo Kabakanjagala okutuuka ku Bulange.\nObwakabaka bwasindise Minisita w'Obuwangwa n'ennono, David Kyewalabye Male okukubagiza abaffamire ya Lubwama.\nLubwama abadde abajja ebifaananyi n'okubumba, yeeyabajja ebifaananyi ebiraga egeri Abajulizi ba Uganda gye baatulugunyizibwamu ebiri mu myuziyamu ku kiggwa ky'Abajulizi ku ludda lw'Ekkanisa ya Uganda e Namugongo.\nLutaaya yagambye nti, omugenzi abumbye ebibumbe bingi mu ggwanga n'ebweru walyo okuli ebiri ku kkooti ewozesa emisango gy'obusuubuzi mu Kampala\nEnsonga z'omupiira FUFA ekomye okuziteeseza ku Facebook


AUDIO! Daddy mbikooye kuba osukkiridde obunene, wuuno omwana alumiriza kitaawe okumukozesa ne mukwano gwe buli lunnaku - Galaxy FM 100.2\nAUDIO! Daddy mbikooye kuba osukkiridde obunene, wuuno omwana alumiriza kitaawe okumukozesa ne mukwano gwe buli lunnaku\nSsemaka atemera mu gy’obukulu 40 akwattiddwa ku by’okudda ku mwana gwazaala namuzalamu omwana.\nKasujja Godfrey aswalidde ku Poliisi y’e Masaka, omwana gwazaala atemera mu gy’obukulu 17, bwamulumiriza okumukozesa, okuva ng’akyali mwana muto, namuzalamu n’omwana.\nKasujja okwattibwa, kidiridde omwana Nayiga Patricia atemera mu gy’obukulu 15, eyabula omwaka oguwedde ogwa 2017 okuva mu maka ga jjajja we, okulabwa omu ku batuuze n’ayingira akazigo Ssemaka Kasujja k’eyali yapaangisa nga mwasinzirira okubakozesa.\nOmwana ssemaka Kasujja gwe yazaala mu muwala we, mu kiseera kino alina emyezi 4.\nOmwogezi wa Poliisi mu bendobendo lye Masaka (Greater Masaka) Lameck Kigozi agambye nti wadde omusajja akwattiddwa Poliisi erina okunoonyereza lwaki abaana babadde balemeddwa okutegeza ku Poliisi ku nsonga eyo.\nKu nsonga y’emu, Lameck agamba nti omwana yasalawo okuleeta mukwano gwe Nayiga Patricia mu kazigo kuba kitaawe yali asukkiridde okwagala omukwano buli lunnaku.\nTaata Kasujja abadde akozesa abaana bombi era aguddwako emisango egyenjawulo omuli okabasanya abawala abato, okuwamba omuntu kuba omuwala Nayiga abadde eyigibwa, okwekakatika ku mwana gwazaala n’emisango emirala.


ABAKULEMBEZE b’Obusiraamu e Kibuli bagobye abadde akulira Bamasheikh mu Uganda Sheikh Obedi Kamulegeya ku bukulu buno ne bamusikiza Sheikh Abdulnoor Lunaanoba.\nBagambye nti Sheikh Kamulegeya bamulanga kukukuta n’aba Kampalamukadde aba Mubajje! Omwogezi w’e Kibuli Sheikh Nuhu Muzaata Batte bwe yabadde alangirira okugoba Kamulegeya yagambye nti; “Okuva olwaleero Abasiraamu mwenna abakkiririza mu bukulembeze bw’e Kibuli tubalabula okukomya okutuyita ku mukolo gwonna ogunaabeerangako Sheikh Obedi Kamulegeya kubanga twamwesiga nga tulowooza nti atambulira wamu naffe naye tumaze okukizuula ng’ali ku birala”. Bino Muzaata yabyogeredde ku mawuledi eyabadde ku muzikiti e Kibuli bwe baabadde bakuza amazaalibwa ga Nabbi Muhammed (S.A.W) eggulo.\nMuzaata yayongeddeko nti, “Ffe abantu abamanyi kye twagala tetuyinza kugenda mu maaso n’omuntu nga Kamulegeya eyayimirira ku Hotel Africana gye twatuuza olukuhhaana lwa bamasheikh abasoba mu 500 n’atutegeeza ebintu birala ate nga mu kiseera kino akola birala.\nKamulegeya atusobedde kuba y’akulira enjiri y’okwegatta kw’Abasiraamu ng’ayagala okutugatta ku ba Kampalamukadde buli omu b’amanyi obulungi lwaki tetusobola kwegatta nabo.” Muzaata yayongedde okwogerera Kamulegeya nti kati wa ddembe okugenda e Kampalamukadde emisana kuba bbo ab’e Kibuli bamuvuddeko era Sheikh Lunaanoba y’akulira bamashiekh mu Uganda yonna. Sheikh Kamulegeya yagaanye okubaako ky’ayogera ku nsonga eno.\nMuzaata era yalabudde omuntu yenna anaddamu okuyimirira ku mukolo n’alengezza Omulangira Nakibinge Jjajja w’Obusiraamu nti bagenda kumufiirako. Balabudde ne Gavumenti okulowooza ku Basiraamu nga banoonya asaasikira Jennifer Musisi nga dayirekita wa Kampala.\nOmukolo guno gwetabiddwaako n’Omulangira Nakibinge, Omulangira Kalifani Kakungulu, Supreme Mufti Ndirangwa, ssentebe wa takisi Yasin Ssematimba n’abalala. Ndirangwa yasabye okutulugunya abantu n’ettemu ebigenda mu maaso mu ggwanga bikome kubanga eyo si nkola ya buntu bulamu.


Amawulire | Dembe FM 90.4 - Part 1159\nMinista Tumwebaze bamutwala\nAbabaka ba palamenti abayigga emikono egijja obwesige mu minista Frank Tumwebaze baseetudde Bano bamaze okufuna omukono gw’omuwandiisi wa palamenti nga kati bagenda kutandika kuyigga mikono mu butongole egijjamu minista ono obwesige Bamulanga kulemererwa mirimu n’okuvoola ekiragiro ky’amateeka. Twogeddeko n’omubaka Gerlad Karuhanga ku nteekateeka eno n’ategeeza […]\nAbabaka bafunye IPAD\nAbabaka mu Lukiiko olukulu olw’eggwanga olwaleero lwebafunye ebyuuma eby’omulembe ebimanyiddwa nga IPAD Sipiika wa palamenti Rebecca Kadaga olwaleero akwatisizza IPAD eziwerera ddala 384 eri bakozi b’amateeka bano Kino bakikoze okukendeeza ku nsimbi ababaka zebassa mu kukubisa ebipappula ababaka byebabadde basoma Kadaga agambye nti IPAD zino […]\nLukwago akubagizza aba Paakayaadi\nOmuloodi wa kampala ssalongo Eria Lukwago olwaleero alambuddeko abasuubuzi b’omu park yard. Ono nga ayogerako eri abasuubuzi bano,agambye emiriro egikwata akatale kano , kiviira dala kubula lyakakiiko akategekera ekibuga mukitongole ekya kcca. Lukwago era yebaziza gavumenti olwokuwayo akawumbi eri abasuubuzi abafiriddwa ebyabwe wabula nasaba eyongere […]\nAbaana basatu babbidde\nAbaana basatu babbidde . Wetuwandiikidde amawulire gano nga poliisi yakanyululayo mulambo gumu. Akabenje kano kabadde ku fulaati za akright ku luguudo lwa Entebbe. Akulira ekitongole ekziinya mooto Joseph Mugis agamba nti abaana bano babadde bagenze kuwuga nebatendewalirwa nebanywa amazzi era tebasobodde kudda ngulu. […]\nObuganda busaasidde aba Paakayaadi\nObwa Kabaka bwa Buganda busaasidde abasuubuzi mu katale ka Paakayaadi abafiridwa emaali yabwe mu muliro ogukutte akatale mu kiro ekikeseza olwalero. Katikiro Charles Peter Mayiga wano wasinzidde nasaba polisi okufulumya alipoota ku muliro ogw’emirundi 2, ogwasoka okukwatta akatale kano. Mayiga era asabye okunonyereza okwamangu okukolebwa, […]\nEyali akulira ekibiina kya FDC Dr Kiiza Besigye akyagaaniddwa okufuluma amaka ge. N’olwaleero poliisi ekyagumbye mu maka ge yadde ng’ate poliisi yeemu yaseetuuse okuva ewa Lukwago. Dr Kiiza Besigye agamba nti abantu bano bamumazeeko emirembe ate ng’alina n’okukola emirimu gye okuyimirizaawo ab’omu maka ge. Ababaka […]\nGavumenti ewaddeyo akawumbi eri aba paakayaadi\nGavumenti ewaddeyo akawumbi kamu okuddukirira abasuubuzi ba paakayaadi abafiiriddwa emmaali yaabwe Obubaka buno bwetikkiddwa minisita akola ku by’owkerinda, Dr Crispus Kiyonga bw’abadde akyaddeko mu katale. Kiyonga agambye nti ensimbi zino zakuweebwa abasuubuzi nga ziyita mu bakulembeze baabwe okuziyiza okulwana kwonna. Kiyonga agamba nti gavumenti yakutuula […]\nBuli Muntu kati yekalakaasa nga n’ababaka ba palamenti nabo tebalutumidde mwana olw’obutaba nawebasimba mmotoka zaabwe. Bano basazeewo kwekalakaasa nga bawakanya eky’obutaba nawebasimba mmotoka. Ababaka okuli Steven Ochola , Roland Mugume n’abalala bakooye okweva obusente bwaabwe nga basasula ew’okusimba emmotoka zaabwe sso nga presidenti Museveni yaggulawo […]\n81 bakoseddwa ku paakayaadi\nEkibiina ekiddukirize ekya Redcross kigamba nti kikoze ku bantu 81 Omwogezi w’ekibiina kino Catherine Ntabadde agamba nti 28 babongeddeyo mu ddwaliro e Mulago ate 53 bbo babadde bazirise lwa tiyagaasi nga bateredde Ntabadde agambye nti abantu bano babadde n’ebiwundu by’amasasi, ebiwundu by’amayinja, okuzirika n’ababadde bazimbye […]\nAkatale ka Paaka yaadi kakutte omuliro\nOmuliro guzzeemu okukwata akatale ka paakayaadi . Omuliro guno gutandise nga ku ssaawa kkumi ku makya . Poliisi enziinya mooto etuuse mu kitundu kyokka nga tewabaddeewo kyakutaasa. Abasuubuzi abalabiddwaako nga bakuba emiranga beewunise ate abalala balwana kulaba nga bataasa akatono akasigalidde Yyo poliisi ekubye omukka […]


Bukedde Online - Bannakampala balaze bwe beeyiiya ekiro nga kaabuyonjo ziggaddwa\nBannakampala balaze bwe beeyiiya ekiro nga kaabuyonjo ziggaddwa\n'Abaserikale abayiibwa ku nguudo basusse okututulugunya'\nLaba Bannakampala bwe bakekkereza eza kaab...\nAdded 23rd March 2016\nOTAMBULA mu Kampala ekiro ng’abantu batambula ku nguudo, waliwo abakola bizinensi ezitali zimu okukeesa obudde. Naye wali weebuuzizza abantu bano gye beeyambira kuba kaabuyonjo za KCCA nez’omu akeedi ez’okusasulira zibeera nzigale.\nKaabuyonjo ya KCCA esangibwa ku Constitutional Square mu Kampala, eyasangibwa nga nzigale ku ssaawa 3:00 ez’ekiro. Ono ng’asobeddwa talina waakulaga.\nAkeedi z’omu Kampala ezisinga ziggalawo ku ssaawa 2:00 ez’ekiro, ate nga muno mwe musinga okubeera kaabuyonjo eziyimirizaawo bannakampala kuba eza KCCA zibalirwa ku ngalo.\nBukedde yatambudde mu kaabuyonjo za KCCA eziri mu masekkati g’ekibuga n’ekizuula nga baziggala okuva ku ssaawa 1:00 ey’akawungeezi, ng’ezisembayo bazisiba ku 3:00 ez’ekiro.\nKyokka wadde mu budde bw’emisana kaabuyonjo ezimu ng’eri ku Constitutional Square ne ya Park Enkadde zibeera nzigale mu busenge abantu we balina okukolera ppupu. Abantu bakoma ku kufuka, era abazirabirira baagambye nti kino kiva ku bbula lya mazzi lye balimu.\nBuli kafo konna akalimu akazikiza mu Kampala, kafuuka kifo kya kweteewululizaamu era osanga abantu nga basimbye lwa kasota okwesogga naddala enkuubo z’ebizimbe. Abamu bw’afuna akakebe akatundirwamu amazzi abeera amaze.\nAbakulira ekikuubo balaajanye\nSam Muyomba, omwogezi w’ekibiina kya Kikuubo Business Community yagambye nti Ekikuubo kye kimu ku bifo ebisinga okukoleramu abantu abangi mu Kampala, kyokka kyewuunyisa okubeera nga temuli kaabuyonjo ya KCCA.\nYagambye nti ekikuubo bakisiba ku ssaawa 2:00, olwo ne musigalamu abantu abatono abakuuuma, awamu n’abaleetamu ebyamaguzi ekiro. Bano basanga obuzibu kuba tebabeera na buddukiro, anti n’ebifo ebiriraanyewo nga Arua Park, Nebbi Park, Baasi za Baganda, William Street tebalina kaabuyonjo.\nMuyomba agamba nti ku makya enguudo zonna ziba zicuuma ekivundu ekiva mu musulo ne kazambi. Enkuba nga yatonnye mu myala byonna gye biggweera.\nYagasseeko nti Nakivubo Parish yonna temuli kaabuyonjo ya KCCA, wadde nga we wasinga okubeera bbize.\nMuno muzingiramu ebitundu bya Kikuubo, Nabugabo, Ben Kiwanuka Street, Johnson Street, William Street, Nakivubo ku mwala, Qualicel Bus Terminal ne William Street.\n“Abantu abakola ekiro bokka si be banyigirizibwa, kuba kati emirimu gyakyuka. Abantu bakeera ssaawa 10 ez’ekiro okujja mu kibuga, kyokka akeedi baziggula ku ssaawa 1:00 ey’oku makya. Kati bano bakola batya?” Muyomba bwe yabuuzizza.\nAbalongoosa ekibuga batenda\nOmukozi wa KCCA ataayagadde kumwatuukiriza mannya yategeezezza nti olumu ku makya embuto zibaluma nga beera enguudo ate amakubo gonna gabeera gacuuma ekivundu ekiva mu musulo.\nObukebe obusinga bubeera bwafukiddwaamu, ate ng’ebipapula ebimu bazinzeemu ‘ppupu’. Yagambye nti embeera eno yasooka kumulwaza nga yaakafuna omulimu kyokka mu kiseera kino yeegulirayo enkampa z’ayambala mu ngalo awamu ne kye yeebikka ku nnyindo.\nJames Male, omuvuzi wa booda ku paaka enkadde ng’akola kiro, bwe yabuuziddwa gy’alaga ekiro, yakkirizza nti ekituufu bagenda ku mabbali ga kkubo kubanga babeera tebalina we bayinza kulaga. Yagambye nti alaba abantu abakulu nga beeteewuliriza ku makubo mu ttumbi.\nOmusawo alabudde ku ndwadde\nDr. Ali Bamuna Moses akolera mu ddwaaliro e Mulago yategeezezza nti abantu okweyambira ku makubo ekisooka kireetera ekibuga kyonna okucuuma.Tekikoma wano kyokka kiviirako n’okuleeta endwadde eziva ku bucaafu.\n'Twagala kumanya ssente eziva mu mafuta'\nKadaga agugumbudde Abazungu ku butayamba Uganda.\nUganda esiimiddwa olw'okubudamya ababundabunda\nKadaga ayagala wassibwewo ensawo y'okuyamba abakazi abali mu nkambi z'abanoonya obubudamu


Nnamwandu w'abaana ababiri ali mu kattu e...\nAMASASI ganyoose nga abeby’okwerinda abeegattira mu kitongole ktya JAATT bakwata eyali omujaasi wa UPDF alumirizibwa okutta owa Mobile money gwe baakuba amasasi n’omukoziwe.\nHarriet Nalwadda n’omukoziwe Maureen Nakabuubi battibwa e Zana mu kiro ekyakeesa Olwokubiri lwa wiiki ewedde. Abaserikale okuva mu kitongole kya JAATT ne CMI basazeeko ekifo ekiyitibwa Happy Boyz e Namasuba amasasi ne gatandika okwesooza.\nAbadigize n’abaabaddewo baabunye emiwabo ng’amasasi geesooza era mu bwangu abasirikale beesozze ekizimbe ne bakukunulayo abasajja babiri. Baabasanze n’emmundu ekika kya SMG/AK47.\nMu lukiiko lwa bannamawulire lwe yatuuzizza ku Lwomukaaga, poliisi yannyonnyodde nti, we baabakwatidde, baabadde emmundu eno bakagyeyambisa mu bunyazi bwa mirundi etaano mu bitundu eby’enjawulo.\nAbatemu bano kigambibwa nti okuva lwe batta abawala baasalawo kwekukuma mu kifo ekyo ekya Happy Boyz gye baabakukunudde. Abasajja bano okukwatibwa kyaddiridde okukola ekikwekweto mwe baakwatidde omusajja Stanley Mulunda e Masanafu mu Munisipaali y’e Lubaga eyabuulidde abasirikale nti waliwo banne abalala b’akola nabo era baliko ekifo ekisanyukirwamu we beekwese, abasirikale kwe kugendayo okubakwata.\nAbaakwatiddwa ye mujaasi nnamba RA21706 Denis Mangusho ne Emma Onenchan. Mangusho y’omu ku bantu abaasangiddwa ku biwandiiko bya kkooti poliisi bye yaggye mu nnyumba ya Mulunda e Masanafu gye yawaanyisiganyirizza ebyaasi n’ababbi ne bakuba omu ku baserikale ba poliisi okugulu ate omutemu omu David Kasirye agambibwa okubeera omujaasi wa UPDF n’adduka n’emmundu.\nOlukalala okuli n’erinnya ly’omujaasi ono Bukedde yasoose kulifulumya mu mawulire ga Bukedde ku Ssande ng’abamu ku bajaasi abaakwatibwa mu bubbi n’okutta mu 2015 kyokka oluvannyuma kkooti n’ebayimbula ng’ebuliddwa obujulizi.\nOmwogezi wa poliisi mu ggwanga, Fred Enanga yagambye nti oluvannyuma lw’okufuna amawulire okuva ku Mulunda, poliisi yagenze e Zana n’ebakukunula mu nnyumba we babadde babeera ssaako n’okuzuula emmotoka gye babadde bakozesa okutambuliramu nga bagenda okubba. “Okuva ebikolwa by’ettemu lwe byatandika okubeerawo tubadde tukola okunoonyereza okuzuula abakwenyigiramu era oluvannyuma lw’okukwata Mulunda twasobodde okukwata abasajja ababala babiri n’okuzuula emmundu endala gye babadde bakozesa” Enanga bwe yategeezezza.\nMangusho yavunaanibwako mu kkooti emisango gy’obubbi era ng’ebiwandiiko poliisi bye yazudde mu kikomera e Masanafu erinnya lye liri nnamba ssatu ate ye Onenchan, erirye teryabaddeko kyokka y’omu ku babbi ab’olulango abaludde nga bayiggibwa.\nENGERI GYE BAAKWATIDDWAAMU Omu ku batuuze Badiru Kabuye yagambye nti, yabadde ku bbali n’awulira amasasi nga gavuga.\nYasoose kulowooza nti emmotoka ekika kya Subaru y’eyitawo, wabula mu kaseera katono amasasi amalala ne gavuga. Agenda okulaba ng’abantu badduka okuva ku Happy Boyz e Namasuba.\nMu kwetegereza agenda okulaba omusajja ali mu leeya ng’akuba amasasi ng’adduka. Yagasseeko nti, mu kaseera katono abaserikale beesozze ebbaala ya Happy Boys ne bakwata abasajja bonna abaabadde munda. Abamu mu kubaaza baabasanze n’emmundu ekika kya pisito ne babakwata


Bukedde Online - Enteekateeka z’okufuula oluguudo lwa Namirembe olw’ebigere ziwedde\nEnteekateeka z’okufuula oluguudo lwa Namirembe olw’ebigere ziwedde\nOKUKOLA oluguudo lwa Namirembe Road mu nteekateeka y’okulugobako mmotoka n’ebidduka ebirala kutandise era Abazungu abaawaddeyo ssente balulambudde ne basiima engeri omulimu gye gukwatiddwaamu obulungi.\nLukwago (ku ddyo) ne Sserunjogi (wakati) nga baaniriza Walker akuliddemu omulimu.\nBaalulambudde eggulo okutandikira ku Shell Bakuli, mu masahhanzira ga Pride, ku Blue Room, ku Mini Price n’enguudo zonna mu Kisenyi ezikoleddwa okuyambako ku bulippagano bw’ebidduka.\nNga tebannaba kulambula, baasoose mu lukiiko abakugu mwe baategeerezza Loodi meeya Erias Lukwago obwetaavu bw’okukyusa oluguudo luno balugobeko mmotoka.\nOlukiiko lwetabiddwaamu ba meeya ba munisipaali okuli Charles Musoke Sserunjogi (Central) ne Joyce Ssebugwaawo (Lubaga).\nBano baawagidde enteekateeka y’okukyusa oluguudo luno era Sserunjogi n’ategeeza nti bo baayisa dda ekiteeso ekisemba mmotoka okukoma okulukozesa.\nLukwago yategeezezza nti enteekateeka nnungi naye abagiwomyeemu omutwe bateekwa okunnyonnyola abakulembeze n’abantu abakwatibwako mu kitundu engeri entambula gy’egenda okukolebwamu.\nOmu ku bakugu era omusomesa e Makerere Yunivasite, Amanda Ngabirano yategeezezza nti buli kimu kyamala kwetegerezebwa ng’enteekateeka tennatandikibwa.\nYategeezezza nti okunoonyereza kwe baakola mu bibuga ebirimu enkola eno eraga nti bannannyini bizimbe n’ettaka bafuna nnyo ng’ekifo tekiyitamu mmotoka abantu batambuza bigere kubanga lwe basinga okugula ebintu.\nKyokka abamu ku balina ettaka n’ebizimbe mu kitundu omugenda okugobwa mmotoka bawanda muliro nti emirimu gyabwe gigenda kufa era ne basaba waakiri lufuulibwe One Way.\nAte abaddukanya ppaaka ya takisi ku Namirembe Road bagamba nti KCCA eteekwa okusooka okugonjoola enkaayana ku bamu ku bantu abaazimba mu luguudo ate n’obuguudo obuyita wakati w’ebizimbe naddala emabega wa bbanka ya Centenary babukole okwewala emirimu gyabwe okufa.


Bukedde Online - Muggya wa Bad Black alaze bbebi gwe yazaalidde Omuzungu\nMuggya wa Bad Black alaze bbebi gwe yazaalidde Omuzungu\nAb'e Lwengo bawagidde eyeeyita omutume, ajjanjaba abalina ebizibu\nAbabaka abaagobeddwa mu NRM bazzizza omuliro\nMUGGYA wa Bad Black alaze bbebi gwe yazaalidde Omuzungu n’akuddaalira Black nti owuwe Muzungu ddala.\nBya MARTIN NDIJJO NE MOSES NSUBUGA\nJanet Apuyo eyasangiddwa e Nyanama ku Lwomukaaga ku kisaawe kya Bakery bwe yabadde awerekeddeko bba (David Greenhalgh) ku mukolo kwe yayanjulidde enteekateeka z’okuyamba okutwala mu maaso ttiimu y’omupiira gw’ebigere eya Kigezi Good Samaritan FC (KGS FC) gye yaakegattako ng’omu ku badayirekita era omuyima waayo nga bano be bagenda okuttunka ne Rutoma FC ku fayinolo mu bugwanjuba okusalawo agenda okwesoga Big league.\nYabawadde ebintu eby’okukozesa ebibarirwamu obukadde 5.\nJanet omwana ono yamuzadde ku nkomerero ya mwaka guwedde kyokka abadde amukwese. Bombibajjidde mu mmotoka y’ekika kya Ipsum era bwe baatuuse, Greenhalgh yavuddemu okwegatta ku bantu abaabadde bamulindiridde mu kisaawe ate ye Apuyo yasigadde mu mmotoka.\nKyokka oluvannyuma lw’akabanga Janet yavuddeyo ayoote ku musana ne bebbi we gwe yabadde asitulidde mu kasawo k’abaana mu maaso.\nJanet eyabadde n’omusajja obwedda amukwatiridde minvuuli okutangira akasana okutuuka obutereevu ku mwana, yalabise nga musanyufu ng’aliko n’akanyiriro okwawukanako ne bwe yali afaanana omwaka oguwedde bwe yalabikako ku kkooti e Kololo gye bawaanyisiganyiza ebisongovu ne Black mu kiseera ekyo eyali awoza omusango gw’okubba ssente z’Omuzungu era bano beerangira n’okukaayanira omusajja.\nJanet yalangira Black okuba akakazi akenzi kyokka ne Black oluvannyuma yazza omuliro n’agamba nti abakazi abamu balabye kubanga baagala abasajja nga tebalina ke babafunyeemu sso ye avulumula mmotoka ez’ebbeeyi ze yafuna ku Greenhalgh.\nBlack ng’amannya ge amatuufu ye Shanita Namuyimbwa ye yasooka okuzaala mu mwezi gwokutaano kyokka nga muddugavu kagongolo n’agumya bannamawulire nti balindeko ajja kweruka kubanga nti wa Greenhalgh kyokka ate oluvannyuma n’aga-mba nti omwana ono wa musambi wa Cranes, Eugene Sseppuya.\nKyokka Sseppuuya eby’okuba kitaawe w’omwana wa Black yabyegaana n’agamba nti ye tasobola kuwugira mu kidiba.\nKigambibwa nti oluvannyuma lw’okuzaalira Omuzungu bbebi Janet yamutaddeko obukwakkulizo ng’akamu ku bwo bwe butaddayo kumuwulira ng’ayogera ku Black oba okuba n’enkolagana naye ey’engeri yonna.\nBlack mu kiseera kino ali bweru wa ggwanga oluvannyuma lw’okweyimirirwa ng’agamba nti agenda kujjanjabwa mabeere kyokka n’atakomawo.\nKKOOTI ERAGIDDE OMUZUNGU KU BY’OBUGAGGA BWA MEDDIE SSENTONGO NE BLACK\nKu Lwokutano, David Greenhalgh yazzeemu okulabikako mu kkooti y’ebyobusuubuzi omulamuzi n’amulagira okuleeta obukakafu obulaga ng’ebintu by’ayagala okuwamba bya Ssentongo ne Black so si bya bantu balala.\nWabula Omuzungu ono yasoose kulya matereke ne balooya ba Ssentongo bwe babadde bamusooya ebibuuzo ku bikwatagana n’ebyobugagga bya Ssentongo by’ayagala okuwamba.\nBalooya nga bakulembeddwaamu James Muhumuza baabuuzizza Greenhalgh oba nga yali akolaganyeko ne Ssentongo mu bizinensi yonna wadde okumuwa ssente zayogerako nti mwe yagula eby’obugagga n’ezimu okuziteeka ku akawunta mu bbanka, Greenhalgh yabazzeemu nti takolaganangako na Ssentongo, yamumanyira ku Bad Black eyamuwaayo nti gwe yapookeranga omusimbi gwa kkampuni eya Davishan omuzungu gye yali akoze ne Black.\nAbayimbi batandise okuyiiya ennyimba z'embaga ya Wasajja\nOfiisi za KCCA baziggadde


Bukedde Online - Ebbakuli enfunda ewa omusajja amaanyi\nYinginiya basanze afiiridde ku 'sayiti'\nKubanga buli lw'afuna kino aba ng'afunye amuweeweese; yenna ebinywa ne bita n'aweweera. Jjukira oluusi okufuna akaboozi aba ayise mu kwereega ng'omukazi akyeremye. Naye bw'asanga ebbakuli enfunda, kiba nga ekimunaazizzaako ebizibu byonna by'ayiseemu. Kuno kwe bagatta n'okwagala okufuna ebbugumu.\nKale bino byonna babifuna ng'ebbakuli y'omukazi nfunda ng'ebamiima nga bali mu kigwo. Era bwe babisanga kye bayita obuwoomi. Kati omukazi ky'ava alina okufi irawo okulaba nga akuuma ebbakuli ye nga nfunda.\nKubanga gy'ekomye okuba enfunda, gyejja okukomya okumiima enkasi y'omwagalwa we, afune obuwoomi n'amaanyi ag'ekigwo bombi basobole okutuuka ku ntikko. Omusajja amatidde mu mbeera eno, azzaako ebintu bingi omuli n'okusumulula waleti.\nKati nno omukazi ky'ava alina okufi irawo okulaba nga akola kyonna ekisoboka nga okukyalira ensiko, n'okunaaba emiddo egifunza wamberi we agende okujjula oluwombo lwe nga lunyuvu.\nNaye bw'ateefaako, ebbakuli efuuka empompogoma. Nga kino kitegeeza nti omusajja tajja kufuna ebyo bye twogeddeko. Abakazi bangi abawoza omusajja yajja lumu n'atadda, eno y'etera okuba ensonga emu ku ezo eyinza okuba nga yaleese embeteza. Ate omusajja bw'asanga ebbakuli engazi, ekimujjira mu bwongo kye ky'okuba nti oluwombo lw'omukazi ono balutaagudde nnyo emirundi mingi.\nAte nga teri ayagala kukomba kibya kye bakozezzaamu. Kale yebbika emmeeme ekiyinza okumuleetera n'okubulwa amaanyi g'ekisajja. Kale abakazi mwefeeko muleme kudiba.\nEjjakirizi ly'abawala lyandeetera okulokoka\nTekinologiya alondoola ababba eddagala e Mulago ne mu malwaliro ga Gavt agguse\nEddwaaliro ly'e Mulago likyetaaga obuwumbi 35


Bukedde Online - Aba Express ne Bright Stars bagwang'anye mu malaka e Mwererwe\nAba Express ne Bright Stars bagwang'anye mu malaka e Mwererwe\nEmery amenye likodi ya Arsenal embi\nOwa yunivasite y'e Kyambogo akakkanyizza...\nEBIKONDE katono binyooke mu mupiira wakati wa Bright Stars FC ne Express FC abazannyi bwe bagwananye mu malaka nga oluvanyuma lwa Andrew Kaggwa okuzannyisa ettima ku Arthur Kiggundu nabulako katono okumummenya okuggulu.\nAbazannyi nga basikangana ebitogi\nBright Stars 1-1 Express FC\nBright Stars yabadde ekyaziiza Express FC e Mwererwe mu gw’oluzannya olusooka ku semi y’empaka za Stanbic Uganda Cup.\nDdifiiri Ashadu Ssemere n’abatendesi ba Express abakulembeddwa George Ssemwogerere, James Magaala ne Yusuf Balyejjusa badduse mu kisaawe okutaawulula abazannyi baabwe m’aba Bright Stars ababadde batandise okusikangana ebitogi oluvanyuma lw’omuzibizi wa Bright Stars Andrew Kaggwa okulinya Arthur Kiggundu mu ngeri embi ennyo.\nOluvanyuma lw’embeera okukakkana nga Kaggwa awereddwa kaadi emyufu ate olutalo lw’abawagzi ababadde bakasuka amayinja mu kisaawe nalwo ne lukoreera ekyaviriiddeko omupiira okuwumula okumala eddakiika nga 10.\nOmupiira gwawedde ggoolo 1-1 ng’eya Express yateebeddwa Micheal Birungi mu ddakiika eya 50’ ate eya Bright Stars eyabadde eya peneti neteebwa Nelson Ssenkatuuka oluvanyuma lw’eddakiika satu zokka\nOluvanyuma lw’omupiira George Ssemwogerere atandeka Express FC yategeezezza nti abazannyi be bazannyisiza bumalirivu era mumativu n’amaliri gebafunye mu kisaawe ky’e Mwererwe ekibi ekitaganya ttiimu zisambako okugyako okukubayo obukubi omupiira.\n“Ekisaawe kino kibi nnyo tekikiriza ttiimu kuzannya ku upiira okugyako okusimulayo obusimuzi ekyetaagisa okukozesa maanyi amangi. Mu mbeera eno ndi mumativu ne kyetusobodde okufuna mu mupiira gwa leero naffe katubalinde ewaffe zidde okunywa.’ Ssemwogerere bwe yategeezezza.\nNe Paul Kiwanuka amyuka omutendesi wa Bright Starsnaye yagambye nti omupiira gwabakaluubiriddemu naddala oluvanyuma lw’okufuna kaadi emyufu wabula bagenda kwetegekera ogw’okuddingana e Wankuluku era akiriza nti balina obusobozi obukubira Express omwayo.\nTanzania ne Kenya zaagala fayinolo za CECAFA\nKCCA ne Vipers zineegera eryanyi mu Super 8\nAbaano b'oku nguudo banabangulwa mu bitone


Abakyala ba Buganda bakiise embuga mu nkola ya luwalo lwange. – CBS FM\nAbakyala ba Buganda bakiise embuga mu nkola ya luwalo lwange.\nBuddu awuuma essaawa yonna omupiira wakati wa Buddu ne Mawogola gutandika\nZiizino Ggoonya zi mulyannyama – tezipapira mukwano\nGovernment yewozezaako mu kooti y’ebyobusuubuzi ku ndagaano gyeyakola ne kampuni ya vinci – parliament terina buyinza bugisazaamu\nAkakiiko kébyokulonda kayimirizza enteekateeka zókulondesa obukiiko bwábakyala\nAbabaka bómukago gwa European Union bakiise embuga\nkooti ejulirwamu eragidde omusango gwa munnaNUP Fred Nyanzi ne Muhammad Nsereko guddeyo mu kooti enkulu\nMunna NUP Joyce Bagala ye mubaka omukyala owa district ye Mityana – kooti ejulirwamu enywezezza obuwanguzi bwe\nOmukazi eyabuzibwawo e Ntebbe emyezi mukaaga egiyise azuuliddwa nga yattibwa\nOmuyimbi David Lutalo agulidde abawagizi be emijoozi gy’okuddukiramu emisinde gy’aKabaka birthday run 2022 2022\nEast African Court of Justice esingisizza Rwanda omusango gwókuggala ensalo zaayo ne Uganda\nin BUGANDA, Features, News\nAbakyala ba Buganda okuva mu masaza 4, Kyadondo, Busiro, Kyaggwe ne Kabula bakiise embuga mu nkola eya Luwalo Lwange nebagula satifikeeti za bukadde 12 mu emitwalo 33 (12,330,000/=) okuwagira emirimu egikolebwa obwakabaka.\nOmumyuka wómukubiriza wólukiiko lwa Buganda Owek Ahmed Lwasa yatikudde abakyala oluwalo luno, ku mukolo ogubadde mu Bulange e Mengo.\nEssaza Kyadondo liguze satifikeeti ya bukadde 4,068,000/-, Busiro baleese obukadde 4,090,000/- , Kyaggwe obukadde 3,042, 000/- Kabula emitwalo 73 nabantu abalala sekinoomu nebagula ezabwe.\nOwek Ahmed Lwasa asabye abakyala ba Buganda okwongera amaanyi mu kujjumbira enteekateeka zonna ezénkulakulana eziretebwa obwakabaka, omuli okwenyigira mu bibiina byenkulakulana, okuweerera abaana nébirala ate nabasaba nókukwata ku miti emito okubagaziza ennono n’obuwangwa.\nOkuva ku ddyo Owek Joseph Kawuki minister omubeezi owa government ez’ebitundu,Owek.Ahmed Lwasa amyuka sipiika w’olukiiko lwa Buganda,Kaggo Agnes Nakibirige Ssempa\nMinister omubeezi owa government ezébitundu Owek Joseph Kawuki, asabye abakyala okulwana okutebenkeza amaka gabwe,naddala okwongera amanyi mukugunjula abaana.\nAbamu ku bakulembeze ba bakyala abakiise embuga okubadde Nakatu Easter okuva e Kyaggwe ne Najjeero Resty okuva e Kabula,babuulidde Katikkiro nti abakyala bongedde amaanyi munteekateeka zókwerwanako okusitula embeera zabwe,newankubadde era bakyalina okusoomozebwa.\nKu lwábaami b’amasaza, omwami wéssaza Kyadondo Kaggo Agnes Nakibirige Ssempa, yebaziza abakyala bano okubeera ekyókulabirako eri abakyala abalala,n’abasaba obutaddiriza mu nteekateeka eno nti kuba ya nnono.


Bukedde Online - Ebifaananyi ssonsomola eby'Embuutu y'Embuutikizi Meketa\nAbatuuze begugunze lwa poliisi kutta munnaabwe...\nAbasumba baagala Paapa akkirize abafumbo...\nOBUDDE bwe bwazibye mu Mbuutu y’Embuutikizi, ababacakaze baavudde ku by’okumeketa ne batandika kubwatula kubwatuzi ng’ababwatula ebiberenge ebitulise buli kyabadde kibasala mu maaso nga kiriibwa mu ngeri emu oba endala.\nGravity Omutujju ye yatanudde olutalo bwe yasuddeemu oluyimba lw’Ekyakuzaala kye kirikutta ate bwe yatandise olw’embuzi zaakutudde bangi ku bataategedde makulu ga Kumeketa baakutudde embuzi za bannaabwe eziwera.\nAte omuyimbi oyo bwe yaleese ekiwala ekyanywa amazzi ku sitegi ne batandika okuzina nga betigonyola, ddala okumeketa ne kusukka buli omu we yakulowooleza.\nYabadde ntujjo ng’abacakaze bawoza kimu nti tebatya loosi wadde nga baabadde mu bisooto ebingi ng’ebyokuvulubana tebabiriiko okugyako okumeketa.\nBuli omu yamekese nga bw’asobodde ne bw’ategedde amakulu mu kigambo ekyo era poliisi ne LDU bangi be baalemesezza okumeketa bo nga bwe baabatte bakitutte nga bamaze n’okukutula ddiiru mu busikosiko mu nzikiza.\nBw’obuuza buli yabaddewo bye yamekese, abajjukira nga tebaatamidde nnyo olw’omwenge gwa Bell lager ogwabadde ogw’ebbeeyi entono, asobola okukugamba soda wa Pepsi omungi gwe yanywedde, air time wa MTN, siyagi wa Margarine gwe yalidde naye nga wewuunye bangi tebajja kukugamba bye baameketedde mu nzikiza.\nAba Luba Property consultants be bamu ku baatadde ssente mu Mbuutu eyabadde e Nakivubo era nabo baamekese mu ngeri yaabwe.\nEbifaananyi bya JOSEPHAT SSEGUYA NE DEO GANYANA\nAkabenje kasse omu e Kyotera munaana ne baddusibwa mu ddwaliro


Bukedde Online - Nantaba asonze ku bagenero 3 abaagala okumutta n'awa n'ensonga ze bamulanga\nMinisita Nantaba yakyasibye omusango ku bya Ssebulime - Poliisi\nAbafumbo temwanika buziina bwammwe'\nMINISITA omubeezi ow’ebyatekinologiya Aidah Erios Nantaba ayogedde abanene mu Gavumenti abaagala okumutta nga bamulanga okubalemesa okunyaga ettaka ly’abantu.\nBaminisita Kiwanda ne Nantaba nga bayimba\nAbanene abamulwanyisa agamba nti ba Genero mu magye era nga bazze bamulabula enfunda eziwerako nga bw'ajja okufuna obuzibu.\nNantaba yategeezezza Bukedde nti Genero omu y'akozesa omukungu wa NRM mu Kayunga, ng'ono azze afuna ettaka ly'abantu mu bukyamu e Kayunga, Mubende, Nakaseke n'ebitundu ebimu eby'obukiika kkono bw'eggwanga.\nMu ttaka erinyagiddwa mugendeddemu ery'ebibira e Kassanda, Mubende, Bugoma e Hoima, Galiraaya mu Kayunga, entobazzi ku luguudo lw'e Mukono-Kayunga nga mu kiseera kino kuliko essamba z'ebikajjo n'ebirala.\nWaliwo ne Genero omulala gwe yayogeddeko eyasengula enkumi z'abantu e Kayunga, kyokka oluvannyuma Nantaba n'abiyingiramu ne baddako.\nOno yeeyambisa kkooti okutiisatiisa abantu n'okubaggulako emisango abagezaako okumulemesa okubasengula.\nEkiseera kyonna Nantaba y'abadde awaayo ssente z'okubeeyimirira mu mbuga z'amateeka. Ono olumu yamuyita n'amwatulira nga bw'amutiisatiisa nti; "Oli muwala muto atalina kyamanyi era toli mu bantu abaalwana mu Luweero nga tununula ensi eno. Tojja kusobola kumalako mu lutalo lw'oliko olw'ettaka".\nGenero owookusatu yagambye nti afubye okulaba ng'awa abanyaga ettaka obukuumi. Buli we banyaga ettaka n'okusengula abantu ogugwe gwa kukakasa nti asindika bamukwatammundu ne bakuuma abanyazi.\nNantaba alumiriza nti abamulwanyisa azze aboogerako mu lujudde ng'avumirira ebikolwa byabwe, wadde nga baagaana okumwesonyiwa.\nOlunaku lumu yafuna essimu okuva ew'eyali omwogezi wa poliisi mu ggwanga, AIGP Andrew Felix Kaweesi ng'amusaba basisinkane ekintu kye yakkiriza.\nBaasisinkana ku wooteeri ya Serena era eyo Kaweesi gye yamusabira okusisinkana Genero omu, kyokka n'akigaana.\nKyokka mu kafubo ke baalimu mwe baamutegeereza nti Genero yali amusabye basisinkane boogeremu oba bwe kitaba ekyo alekeraawo okumwogerako kuba naye abeera akola mulimu gwa mukamaawe.\nOkuziika Ssebaana kulinze Nnamwandu n'abaana abali e Bungereza


Bukedde Online - Fiizi nzikoze mu misubbaawa na bitabo\nAnoonya omulimu gezaako okukola amanda mu kasasiro\nSsente ze nkoze mu bulambuzi tezinjuliriza...\nEbbula lya fiizi naligaana okunnemesa okusomerera obwayinginiya bwe nali njagala\nOteba ng'asaanuusa wakisi gw'akolamu emisubbaawa\nNkola bitabo na misubbaawa okufuna fiizi za yunivasite\nJoseph Oteba, asoma bwayinginiya mu byempuliziganya ku ttendekero lya Uganda Institute of Information and Communication Technology e Nakawa ng’atikkirwa mwezi ogujja.\nOteba ng'ayiwa wakisi mu katiba mw'akolera emisubbaawa\nYeeweeredde wabula fiizi aziggye mu bitabo by’akola n’aguza abaana b'amasomero n'amasomero ssaako okukola emisubbaawa.\nAnnyonnyola bwe yatandika bizinensi eno: Bwe natuula siniya ey'omukaaga ku Tororo Rock High School mu 2010, bazadde bange ssente zaabula ezinnyongerayo ne noonya emirimu ne bankozesaako mu kkampuni y’amasimu emu ng’eno gye natereka ne nkung’aanya 800,000/-.\nNagenda ku mukutu gwa yintaneeti ne nsoma ku kye nnyinza okwekolera nga kivaamu ssente nga nkolera waka. Nasoma ku kukola emisubbaawa nga ngitaddemu ne dizayini ez’enjawulo ne nzitembeeya n’okuziguza abaamaduuka g'oku byalo n'abantu ssekinnoomu.\nOteba ng'aggya emisubbaawa mu katiba\nAbantu baazisiima nga ntwalako mu supamaketi ne mu masinzizo.\nMbadde nsasula 990,000/- buli lusoma era nga sisobola kwesigama ku misubbaawa gyokka okuziweza. Waliwo mukwano gwange eyanjigiriza okutunga ebitabo era ne nfuna ekifo ku luguudo lwa Nasser ne nteekayo muganda wange, naye ne mmuyigiriza okubikola, kale nze bwe mbeera ku ssomero nga ye atunda n'okukola.\nEmisubbaawa gyange bangi bazaagala era nzikolera ku wooda, oli bw'aba azaagala ankubira essimu ne mmukolera omuwendo gw'abeera ayagadde era zino nzikola kiro olwo ku makya ne ng'enda ku Nasser ne nkola ebitabo n'okutunda.\nemisubbaawa Oteba gy'akola\nNkola ebika eby’enjawulo omuli: eza bulijjo, ez'amazaalibwa, ez'embaga, ez'omu masinzizo n'ebika ebirala.\nNakifuula tteeka buli wiiki nteeeka ku akawunti yange ssente emirundi ebiri, ku Lwokusatu n’Olwomukaaga, ne bweziba ntono zitya, era olusoma bwe lutuuka ezibaako nziggyayo ne nsasulako ebisale by'essomero.\nEmisubbaawa egiggyiddwa mu katiba nga gigenda kusalibwa gipakirwe\nEmisubbaawa nkozesa; wax, sterlic acid, langi, akatiba, wuzi.\nNsooka ne nsalaasala wax mu butundutundu, ne nteeka mu ssefuliya ne nfumbako ne ngattamu ebijiiko bya sterlic acid bibiri.\nBwe bisaanuuka mbiteeka wansi ne biwola ne bisigalamu kisu, awo ne njiwa mu katiba akasibemu wuzi wakati.\nEbimu ku bitabo Oteba by'akola\nBwe biwola nga bimaze okukwata ne nsalamu emisubbaawa ne ngiteeka ku kimeeza ekitukula okwongera okukala.\nOkunyiga dizayini ez’enjawulo nkozesa obutiba obw'enjawulo.\nEmisubbaawa ngitunda okuva ku 200/- okutuuka ku 10,000/- okusinziira ku dizayini.\nBasabidde omwoyo gw'omugenzi Cranmer Kalinda ku St. Stephens Church e Kabowa\nKkooti etadde abaleppuka n''ogwobutujju ku by''e Bugerere\nAbejjeerezeddwa mu by''e Bugerere bagenda kuwaaba\nAbejjeerezeddwa ku by''e Bugerere beekokkodde ekkomera: Babarya ebisiyaga


1 Ebyomumirembe 20 LCB - Labba Kiwambibwa - Awo mu biro, - Bible Gateway\n20 (A)Awo mu biro, bakabaka mwe bagenderanga okulwana, Yowaabu n’akulembera eggye, n’azisa ensi y’abaana ba Amoni, ate era n’azingiza Labba. Naye Dawudi ye n’asigala mu Yerusaalemi, Yowaabu ye n’alumba Labba, n’akizikiriza. 2 Awo Dawudi n’addira engule eyali eya kabaka waabwe, obuzito bwayo kilo asatu mu nnya eza zaabu, nga mu yo baateekamu amayinja ag’omuwendo, n’agitikka ku mutwe. N’atwala n’omunyago mungi ddala okuva mu kibuga ekyo. 3 (B)Yatwala abantu abaali mu kibuga ekyo n’abawa emirimu nga bakozesa n’emisumeeno, n’ensuuluulu, n’embazzi. Bw’atyo Dawudi bwe yakola ebibuga byonna eby’abaana ba Amoni, oluvannyuma ye n’eggye lye lyonna ne baddayo e Yerusaalemi.\n4 (C)Awo olwatuuka oluvannyuma lw’ebyo ne wabalukawo entalo n’Abafirisuuti e Gezeri. Mu kiseera ekyo Sibbekayi Omukusasi n’atta Sippayi omu ku bazzukulu b’agasajja aganene ddala, era ne bawangula Abafirisuuti.\n5 (D)Mu lutalo olulala n’Abafirisuuti, Erukanani mutabani wa Yayiri n’atta Lakani muganda wa Goliyaasi Omugitti, eyalina olunyago lw’effumu olwali ng’omuti ogulukirwako engoye.\n6 Mu lutalo olulala olwali e Gaasi, waaliwo omusajja omuwanvu ennyo eyali omu ku bazzukulu b’agasajja aganene, ng’alina engalo mukaaga ku buli mukono, n’obugere mukaaga ku buli kigere. 7 Yasoomooza nnyo Isirayiri, era Yonasaani mutabani wa Simeeyi, muganda wa Dawudi n’amutta.\n8 Abo bonna baali bazzukulu ba lisajja Laafa ow’e Gaasi, era bonna ne bagwa mu mikono gya Dawudi n’abasajja be.\n20:1 : a Ma 3:11; 2Sa 12:26 b Am 1:13-15\n20:3 : Ma 29:11\n20:4 : a Yos 10:33 b Lub 14:5\n20:5 : 1Sa 17:7\n1 Ebyomumirembe 19


Bukedde Online - LWAKI ndwawo okutuuka ku ntikko? Era omwami wange andeeka bubi. Nkole ntya?\nLWAKI ndwawo okutuuka ku ntikko? Era omwami wange andeeka bubi. Nkole ntya?\nSsenga akulaze ensonga 20 lwaki abasajja b...\nBano baabadde ku mukolo ogumu mu Kampala nga beekubya ebifaananyi ku ssimu.\nOKUSOOKERA ddala mwana wange abakyala bangi abalina ekizibu kino. Era ng’okusinga embeera eno abasajja be bagireeta. Abasajja abasinga bamanyi nti abakyala tebalina kumalamu kagoba.\nEra ye ng’omusajja bw’amala, olwo okwegatta kubeera kwa ssanyu. Embeera eno okusinga eva ku ngeri abasajja gye bakuzibwamu nga bamanyi nti omukyala alina kusanyusa musajja.\nEra ng’omulimu gw’omusajja kwegatta na kumalamu kagoba. Omusajja bw’abeera n’endowooza eno, tafaayo kunoonya mukyala era tamanyi oba omukyala amala oba afuna n’obwagazi. Abasajja ab’engeri eno yeegatta n’omukyala nga talina bwagazi, nga mukalu era nga n’okwegatta kwa bulumi.\nKati mwana wange ky’olina okusooka okwebuuza ogenda okwegatta ng’ofunye obwagazi? Munno akunoonya bulungi? Okunoonya kukoma ddi? N’ekirala munno akimanyi nti totuuka ku ntikko? Kubanga era gwe kennyini gwe omanya nti otuuse ku ntikko oba totuuse. Kati mwana wange olina okwogera ne munno ku nsonga eno.\nAyinza okuba nga takimanyi. N’ekirala ayinza okuba nga takimanyi nti abakyala balina okutuuka ku ntikko era ng’abasajja. Yogera naye bulungi kubanga ayinza okukitwala obubi ate ne muvaamu oluyombo mu maka gammwe.\nNaye kambuuze ofuna obwagazi? Oba obufuna munno talina kulekayo kukunoonya kikuyambe okutuuka ku ntikko. Ate alina okuyiga obusimubwo webuli ηηamba obusumulula obwagazi. Noolwekyo weetegereze ensonga ezo ssinga muzikolako ojja kutandika okumalamu akagoba.


Ababbi batomedde abaserikale ababadde babagoba omu n’afiirawoZiddemu\nOMUSERIKALE eyatomeddwa ababbi e Nakuwadde n’atwalibwa mu ddwaaliro e Mulago ng’ali bubi, atandise okutereera.\nJames Alele 36, omuserikale ku poliisi y’e Nakuwadde ye yawonye okufa oluvannyuma lw’ababbi abaabadde babbye emmotoka ey’ekika kya Premio UBA 245C be baabadde bagoba okukyusa emmotoka ne babatomera n’amenyeka amagulu ate gwe yabadde naye, Joseph Wafula n’afiirawo.\nAlele ng’ono yasangiddwa mu ddwaaliro ly’e Mulago yagambye nti amagulu gombi gaamenyese.\nYagambye nti babadde e Nakuwadde ku poliisi ne beekengera emmotoka ya Premio UBA 245C eyalabise ng’ey’ababbi nga badduka okuva ku kkubo ly’e Nakuwadde okudda e Bulenga ku lw’e Mityana ne bagigobera ku bodaboda.\nAgamba nti bano bakyusiza emmotoka ne babatomera n’ekigendererwa eky’okubatta era Joseph Wafula ayambako poliisi okulwanyisa obumenyi bw’amateeka n’afiirawo, ye yamenyese amagulu n’atwalibwa mu kalwaliro e Nakuwadde oluvannyuma n’atwalibwa e Mulago kati gy’ajjanjabirwa.\nYayongeddeko nti awulira ennaku kubanga alina abaana bana n’omukyala abali mu kyalo ky’e Amulata b’alina okulabirira kyokka tamanyi oba anaawona amagulu n’asobola okuddamu okukola. Ate bo ababbi baakwatiddwa ne baggalibwa ku poliisi y’e Bulenga oluvannyuma lw’aba bodaboda nga beegasse wamu n’abatuuze b’e Nakuwadde okubagoba okutuusa bwe baabakutte.


Bukedde Online - Bobi Wine awanyisiganyizza ebisongovu ne Poliisi\nBobi Wine awanyisiganyizza ebisongovu ne Poliisi\nSsemaka akwatiddwa lwa kusobya ku kiggala atenneetuuka!\nMuseveni annyonnyodde lwaki yakozesa eby'a...\nBobi Wine ng'alaga akulira Poliisi y'oku Kalerwe Dan Ampadde ennamba z'abanene mu poliisi baagenda okukubira singa babeera bagaanye okuta omukozi we\nBOBI WINE awanyisigannyiza ebisongovu n'abasirikale ba poliisi ku Kaleerwe oluvanyumma lw'okukwata omuvubuka agambibwa okubeera omukozi we ne bamusiba.\nOmuvubuka ategeerekeseeko amanyiddwa nga Tonny Kiweewa agambibwa okubeera omukozi wa Bobi Wine akwatiddwa poliisi oluvannyuma lwa Kiggundu okumuwaabira ku poliisi nti yekobaanye ne banne mu kibiina kyabwe ekimanyiddwanga Kasolo group ne bamukuba ne bamubbako laptop ye.\nBobi Wine azze okuwulira ensonga z'omukozi we era piliisi olumaze okumunnyonnyola buli kimu n'atabukira poliisi ng'ayagala omukozi we ayimbulwe.\nBobi Wine agenze mumaaso n'okuggyayo ennamba z'abanene mu poliisi ng'eno bwategeeza atwala poliisi y'o Ku kaleerwe Dan Ampade nga bwagenda okukubira afande Kayihura oba Felix Kaweesi singa banaaba tebatadde mukozi we.\nDan Ampadde ategeezezza Bobi Wine nti omukozi we tayinza kumala gamuta ng'ate aliko omuntu amulumiriza okumubba era poliisi egenda kugenda mumaaso n'okunoonyereza kwayo ku kibinja ky'abavubuka bano wabula ye Tonny Kiweewa wakutwaliba mu kkooti avuunaanibwe omusango gw'obubbi oguli ku SD REF:09/15/03/2016\nPoliisi n'amagye gazinzeeko ekibuga\nBeekalakaasizza lwa mugagga kubagoba ku ttaka


Bukedde Online - Ababbira mu takisi babakubye\nAbabbira mu takisi babakubye\nMbabazi ne Kuteesa babalumirizza ku ndagaano...\nABA bodaboda n’abatuuze b’e Naggulu n’e Ntinda bazingizza abasajja babbiri ababbira mu takisi ne babakubba emiggo ne takisi ne bagyonoona oluvannyuma lw’okubba ku musaabaze e ssente ze ne bamala ne bamukasuka wabweru ng’etambula.\nMmotoka ya takisi nnamba UAM 589F eyakedde okuva e Ntinda ng’eggya etikka abasaabaze, bwe bajjudde ne wabaawo omukyala eyagirinnye ng’ava okuggya ssente mu bbanka wabula kondakita n’amulaba n’amusaba amuwe ku kyengi\nYabadde aziggyayo ne bamunyakulako akasawo omwabadde ssente ne bamukasuka wabweru ng’emmotoka edduka.\nWabula aba bodaboda baagobye takisi eno okutuusa bwe baagikwatidde e Nagguru okumpi ne WBS.\nJoseph Niwaleba omu ku ba bodaboda abaagobye takisi eno yategeezezza nti zaabadde ssaawa 3:00 ez’oku makya bagenze okulaba nga bakasuka omukyala okuva mu mmotoka eno.\nKwe kuyita banne ne bagoba takisi eno.“Tubadde bangi aba bodaboda wabula ng’omuvuzi wa takisi eyabadde amazeeko yagaanyi okuyimirira ng’adduuka sipiidi ng’amakoona gonna agayingira buyingizi twamuzingiriza Naggulu okumpi ne WBS” bwe yategeezezza.\nBaakubye ababbi emigo n’amayinja era abapoliisi abakuuma abakungu mu kifo kino be baabataasiza ku babodaboda.\nOluvannyuma babatutte ku poliisi ya Kira Road ne baggalirwa nga bavunaanibwa okubba abantu.\nAbabbi bano omu yategeerekeseeko erya Paulo Karungi yagambye nti ye abadde musaabaze wabula munne eyabadde avuga yagaanye okwogera erinnya lye.\nOmwogezi wa poliisi mu Kampala n’emiriraano, Iddi Ssenkumbi yagambye nti poliisi etandise okunoonyereza ku babbi bano.\nAbaagalana basangiddwa mu bbaala nga basinda omukwano\nOmusajja angobye mu nju n’abaana baffe musanvu


Bukedde Online - Aba Takisi ku Kalerwe bagudde mu lukwe lw'okuwamba stage yaabwe\nAbalunzi baakutendekebwa ennunda y'enkoko ...\nAba takisi nga bali mu lukiiko\nBA dereeva ba takisi ku kaleerwe bagudde mu lukwe lw'okuwamba siteegi yaabwe olwakoleddwa abaagobwa olw'okubulankanya ssente ,ensonga bazitutte mu State House .\nKu Lwokuna ba dereeva b'oku siteegi e Nateete , Kaleerwe ,Bugerere Stage esangibwa mu ppaaka ya Kaleerwe Out Stand Stages baatuzizza olukiiko ku kkanisa ya Trinity oluvannyuma lw'okugwa mu lukwe lwe bagamba nti lwakoleddwa olukiiko olwagobwa olw'okubba ssente ezisoba mu bukadde 78 nga kati bateekateeka kwagala kudda ku bawamba.\nMajid Lubega omumyuka wa ssentebe w'aba dereeva yategeezezza nti olukiiko olukadde lwali lukulemberwa Kintu Namuyimba ng'ono kigambibwa yekobaana ne banne ne baggya ssente ezisoba mu bukadde 78 ku Account y'ekibiina ng'ensonga baazitwala ew'omubaka wa pulezidenti omugenzi Debora Nabukenya eyabaateeka ku nninga okuleeta embalirira ne balemererwa .\nYagasseeko nti Nabukenya ng'amaze okufa Namuyimba baasituula enkundi ne batandika okulumiriza Sulaiman Wasanyi nti yawamba siteegi ekitali kituufu ng'era bazze baddukira mu ofiisi ez'enjawulo ne poliisi ne babateekako ebisango ebyenjawulo okulaba nga babanafuya.\nYagambye nti Lwokutaano lwa wiiki ewedde Namuyimba yabaatwala mu State House gye yagambira nti ayagala kudda ku sitegeegi.\nYagasseeko nti omukyala wa State House Sandra yabasabye baddeyo mu ba dereeva bababuulire nga bannaabwe bwe baagala okudda nga kino lwa kibabulidde baavudde mu mbeera nga bagamba tebasoboola kukirizza bantu abaabba ssente zaabwe kudda, kino baakikubyeko akalulu Namuyimba nafuna obululu 2 ate ba dereeva abawakanya olukiikolwe obutadda ne bafuna obululu 150.\nOlukiiko lwetabiddwamu abakulu ba poliisi abaakulembeddwamu Danis Odoch Dpc w'e Kawempe , Robert Nagolo oc we Kanyanya , Ayo atwala poliisi y'oku kaleerwe , Diso w'e Kawempe n'abalala .\nOdoch y'alabudde ba dereeva ba takisi okukomya okukozesa ebiragalalagala ebiviridde obubenje okweyongera n'okuvumaganya omulimu gwagwe olwe mpisa ensiwufu .\nRahid Ssekindi ssentebe w'ekibiina ekigatta siteegi za takisi mu kampala ekya KOTSA yagumizza ba dereeva nga bwe bagenda okukwatira awamu okulaba nga bayita mu mateeka okulwanirira omulimu gwaabwe , yagasseko nalumirizza abamu ku basirikale ba poliisi nga bwe balina akakwate n'ababbira mu takisi n'abasaba b'ekikwatako okukirwanyisa.\nNamuyimba yategeezezza bukedde ku ssimu nti oba ye tebamwagala kudda ku siteegi bakirize abalala abasoba 30 abaagobwa babakomyewo , yagasseko olukiiko mu state House baabalagira naye bamuyite abeere mu lukiiko naye tebaakikoze ku nsonga y'okwagala okuwamba yagambye nti balimba n'ebimwogerwako nti yabba ssente bya bulimba nga bw'ekiba kituufu lwaki tebamutwala mu tebamuvunaana .\nKirumira ne by'azze akola ebimufudde owa poliisi ow'enjawulo\nBaze yatunda eby'omu nju n'ansindika mu kyalo\nBaze yezza omwana wange n'amufuula muggya wange


KU MULEMBE GWA IMAAM ALI (a.s)\nEmpalana zaba swahaba zaagenda mumaaso nabatuuka okujjayo ebitala ne balwaana lwaatu nebayiwa omusaayi bokka nabokka nga tekuli mulabe atali musiramu nebalwaana entalo ssatu nnamba nga ekyo kidda ku Nnabbi (s.a.a.w) kyeyalazaako nga akyaali mulamu bweyagamba Imaam Ali (a.s) okulwaanyisa ba Nnaakithiina, Qaastwiina ne Maariqiina.nga bwekyawandikibwa mu kitabo Al-Mustadrak- swahiihaini 3 139.Kyatukirira ekyo Nnabbi kyeyayogera, Aisha yakulembera ejje okugeenda okulwaanyisa Imaam Ali nga aliwamu ne Twalha ne Zubair nga yebagadde endogoyi (Jamali) olwo nerubeera olutalo lwa JJamali Nnabbi (s.a.a.w) lweyayogerako neyekesa Aisha okwerwetabamu. Ne Mu-awiya nakulembera ejje eddala nga alwaanyisa Imaam Ali (a.s) mulutalo lwasswiffiin ne mulutalo abamu mubaali ne Imaam Ali nebalimbibwa limbibwa nebamukyuukira nerufuka olutalo lwe Nnahrawaani wano tekyetagisa kubuuza biki ebyaddirira kuba abantu bangi abaafa, omusaayi neguyiika okuva kunjuyi zoombi ngate bonnAbasiraamu !!! Bino bitumala okuba nti tufuna ekifaanyi kyaba swahaba mubyafaayo byaabwemukitundu ekyaasooka mukyaasa ekyaasooka nga Nnabbi (s.a.a.w) amaze okufa nga wakayitawo ekiseera kitono ddala ekyo tukikoze kukakasa nti ba swahaba bantu nga abantu abalala basobola okukola ekirungi ekituufu oba okusobya era basobola n'okwaawukana, bweba nga baswahaba bwebatyo bwebaali ku mulembe gwa Nnabbi n'oluvanyuma lwe ngawakayitwo akaseera katono olwo ekituufu kyeekiriwa? Kuba kwerimba bwetugamba nti ba swahaba bulikyonna kyebakola kyaali kituufu newankubadde kyawukana n'amagezi ne amateeka g’eddien oba tubiveeko naffe tukole ebyo ebyaali ogwo omulyaango (ogwokwogera kubaswahaba) tuleme kwogera kubitiibwa byaabo abaakola abirungi na ntiki tusome ebyafaayo tusobole okutegeera abantu ne byaafaayo byaabwe? Ebyo byonna byetagisa eriiso ejjoji n'obuvumu tulyooke tubipimise amagezi g'obuntu ne sharia naye nga ekyo kivirako okusuula abamu olweebyo byebaakola, FFe aba shia imaamiyyahtwebaza katonda olwokwekwaata kumuguwa gwe ne tuliinya eryaato lyoobulongoofu netuyingira mu mulyaango omutuufu era tetulina kubuusabuusa mw’ekyo.\nMuttaqi Al-hindi yayogera mukitabo kye Kanzul-ummaal 11 612, Hadiith eya 32964 nti yagamba Nnabbi (s.a.a.w) "Oluvanyuma lwaange wagenda kubaawo effitina naye bweebangawo muddanga kuludda lwa Imaam Ali (a.s) olwokubanga ye ayawula wakati weekirungi ne kibi. Qur'an yayogera lwaatu kiki ekinaabawo oluvanyuma lwa Nnabbi (s.a.a.w) mukukyuuka kw'abantu okuva ku ddien mu suula 3:144, “Bwaaba Nnabbi afudde oba attidwa kibajja ku ddien yamwe....”A'ya eno mulimu enjogera enneyolefu edda kuba swahaaba awatali mulala yenna, n'olweekyo tetusobala kuleka Qur'an kyetutegeeza mulwaatu netugamba nti bonna baaliwagglu wa kusobya, amagezi n'obwenkanya, obuvumu n'okwekkanya okulungi byonna bitutegeeza nti ba swahaba ballllinga abantu abalala mu mulembe gwonna, kyokka tukkiriza nti baafuna ekitiibwa n'omukisa kubantu abalala ogwokulaaba Nnabbi (s.a.a.w) n'okubeera naye wamu n'okumuweereza naye ekyokyokka awatali mirimu mirungi tekitegeeza kubatukuza n'obutakola bisobyo oba okuwubwa ebbanga lyebava ku nkola ya Nnabbi (s.a.a.w).\nkyokka nga bweyawandiika omwaandiisi ku Hijja ya Nnabbi eyasembayo shia al-imaamiyyah bakakasa nti nga bwekiri mubitabo byebyafaayo nti Nnabbi (s.a.a.w) bweyamala okukola emikolo gya Hijja ng'addayo emadiina nga aliwakati wa Makka ne Madiina mukifo kyebayita "JJuhfa" obubaka bwamukkira okuva eri mukama katonda mu katudu ke bakazaako"GHADIIR KHUMU” katonda ow'ekitiibwa nga amulagira okulonda Ali (a.s) abeere khalifa(omukulembeze) w'obusiramu oluvanyuma lwe. Nnabbi (s.a.a.w) nakikola lwokwogera eri abantu abangi abaakungana nga tebannaba kwaawukana bulyoomu kudda waabwe, Nnabbi (s.a.a.w) mubigambo bye yabajjukiza nti yatumwa kuva eri katonda era mudduwe nabakutira ookukiriza katonda omu, okusaala wamu n'okusiiba, ezzaka wamu nemirimu emirungi gyonna egyaabalaalikibwaako mu ddien yabwe yabajjukiza olunaku lw'enkomerero wamu n'okubalibwa nabakuutira okwwagalananga Abasiraamu wamu n'okweekwaata ku kitabo kya Qur'an wamu n'abantu b'enyumba ye nebirala bingi nyo bye yabayigiriza muddien oluvanyuma naababuuzaa nti mukakasa byonna byenjogeddeko nabituusa bonna nebaddamu nti ssebo mukama waffe tukakasa byonna nti wabikola tusaba katoonda kulw'obusiramu bwewatusomesa akusasulemu birungi byeerere nayongera mumaaso nga agamba nti nze nja kuyitibwa okugeenda eri mukama wange katonda ow'ekitiibwa kyokka yenna gwembadde nga nze mukulembeze we Ali yemukulembezewe bonna nebakiriza nti kituufu nebamuwerera enkolokooto akabonero akalaga nti yemukulu waabwe oluvanyuma lwa Nnabbi(s.a.a.w) nga neyali mubaasooka okuwera Umar bin khatwaab (r.a) ne Hadiith kunsonga eno nyingi era ziwerera ddala. Neba ahli-sunna baawandiika zisinga azabashia soma ekitabo Al-GHADDIR FIR KITAABU WA SSUNA ekya Sheikh Abdul Hussein Al-Amiinie, 1 272. Singa omuwandiisi waffe ono yasoma ebyaafaayo by'obusiramu mubitabo bya ba sunni nasoma kunsonga eno mubashia naanonyereza kunsonga eno yalibadde ategeera ekituufu. Waliwo omumanyi muba shia eyanoonyereza ensonga eno nagiwaandikako ekitabo kirimu ejjuzu 11 ngayayogera ekyaafaayo kyolunaku olwo naakituuna Al-ghadiir fir kitaabu wa ssunna nga yeesigamira ku Hadiith za Nnabbi okuva mubitabo byaba sunni z'ebayogera nga bakakasa obukulembeze bwa Amiirul-Mu'umineina ALi(a.s) oluvanyuma lwa Nnabbi (s.a.a.w). omuwandiisi nabamufaanana mundowooza n'oyo ayagala okumanya ekituufu kunsonga eno okusoma ekitabo kino, ategeere nga abashia bwetulina obujulizi obwaamanyi okuva mu Qur'an ne Hadiith za Nnabbi mubuli kyonna nga hadiith ziri mubitabo bya ba Ahli-sunna.\nAte omuwandiisi ono yawandiika nga agamba nti baswahaba bonna bakyuuka okkuva kuddien yabwe okujjako abatono enyo,\nTuddamu nga tubuuza ye A'ya eno (3-144) egamba okuva kwaabangi mubo ku ddien yaabwe agivvunula ngeriki? ga katonda lwaatu nga agamba ba swahaba nti “Bwaba nga Nnabi (s.a.a.w) afudde oba attiddwa kibakyuusa kuva kuddien yammwe”. kiki kyaagenderera mukukyuuka? era katonda wano yali ayogera nabaani? kiki kyebaagendeerera mukugoberera omubaka wakatonda (s.a.a.w) kyeyabalagira mukusikiza Imaam Ali (a.s) mukulembera Abasiraamu? makulu ki agali mukuziinda enyumba yamuwala waNnabbi (s.a.a.w). Fatwimah nebogera okugikumako omuliro atenga abaalimunda ye Ali, Fatwimah, Hassan ne Hussein ekyo kyakolebwa abamu mu ba swahaba omuwandiisi abasukkulumya n’abasussane kukimo ky'obwenka nyankanya n'obulongoofu.


Bukedde Online - Akozesa muganzi we ne babba n'okutta aba bodaboda bamukutte: Gw'atuma omubanona ku siteegi\nZiizino ensonga kwe baasinzidde okulonda...\nYiino ddiiru eyatuusizza Nakiwala Kiyingi...\nABATUUZE b’e Kiti okumpi ne Matugga ku lw’e Bombo, baludde nga beesiimisa Jamar Mudadili Lugudde okubeera omuvubuka omutetenkanya.\nJulie agambibwa okukozesebwa muganzi we Jamar Lugudde (ku ddyo) okunyaga aba bodaboda. Ku kkono, Ssekyewa eyatemulwa.\nBYA SHAMILAH NABIDDO\nABATUUZE b’e Kiti okumpi ne Matugga ku lw’e Bombo, baludde nga beesiimisa Jamar Mudadili Lugudde okubeera omuvubuka omutetenkanya. Abataka b’omu kitundu kino, batabani baabwe, Lugudde gwe babadde bawa nga ekyokulabirako nti balina okufuba okwezimba amangu nga ye.\nBano be bamu ku baakubye engalo amakiikakiika nga bawulidde nti Lugudde, abadde yeesala ‘ffiitingi’ n’okukyusakyusa mmotoka, poliisi emuyodde ne mukazi we ku misango gy’okutemula aba bodaboda n’azibba oluvannyuma n’aziguza omugagga w’e Kiryandongo mu Bunyoro.\nPoliisi erwanyisa abazigu ab’emmundu (Flying Squad) egudde ku kibondo ky’abakuba aba bodaboda ennyondo ne babatta oluvanyuma pikipiki zaabwe ne bazitunda.\nAbaserikale ba Flying Squad abali ku poliisi y’e Kawempe ne Kasangati be baagudde ku bazigu bano oluvannyuma lw’okutemulwa kwa Geoffrey Ssekyewa 20, abadde avuga bodaboda ku siteegi ya Kira Road okumpi ne poliisi.\nSsekyewa yasangibwa banne gye buvuddeko ng’afuuwa musaayi olw’ennyondo eyamukubwa ku mutwe, ne batemya ku poliisi eyataayiza abazigu n’ekwata Lugudde nga mu mmotoka ye Forester nnamba UAT 137Y mulimu ennyondo ejjudde omusaayi.\nLUGUDDE ALONKOMA ABALALA:\nMbega wa poliisi e Kawempe eyagaanyi okumwatuukiriza amannya yagambye nti bwe baakutte Lugudde, yalonkomye banne babiri okuli Michael Ssemuju naye avuga bodaboda ku siteegi y’omu Ndeeba mu Kampala ne Alex Mungoma ng’ono ye ‘kakensa’ mu kukuba aba bodaboda ennyondo.\nSsemuju yasangiddwa avuga pikipiki nnamba UEH 988 emu ku zibadde zinoonyezebwa nga zabbibwa ku bannyinizo nga babasse n’ennyondo era nga yabadde agisomosa kugitwala Kiryandongo.\nMbega wa poliisi yagasseeko nti Mungoma yabakakasizza nti okutta aba bodaboda abadde akolera ku biragiro bya Lugudde.\nEmmotoka ya Lugudde.\n“Bonsatule twabakunyizza ne bategeeza nti aba bodaboda be baakatta bawera 60 mu Kampala n’emiriraano nga pikipiki babadde bazitunda Kiryandongo wakati wa 2,500,000/- ne 3,000,000/-,” mbega bwe yagambye n’agattako nti e Kiryandongo baggyeeyo pikipiki mukaaga kyokka n’agaana okwatula amannya g’omugagga ono akyekukumye nti kijja kugootaanya okunoonyereza n’okukwata abalala abali mu kibondo.\nMUKA LUGUDDE Y’ANONA ABA BODABODA\nMbega wa poliisi yagambye nti baawaliriziddwa okuzinda amaka ga Lugudde e Kiti-Matugga ne bakwata muganzi we, Julie oluvannyuma lw’okumulonkoma nti y’abadde asinga okutumwa ku siteegi n’apatana aba bodaboda okumutwala mu bifo bba n’ababaaya be gye babatemulira.\nMu nju ye gy’abadde apangisa, nti baasanzeemu emifaliso 20 gye baaboye nga bagiteebereza okubeera nga nagyo gyabbibwa.\nLugudde oluvannyuma lwabuli omu okumulumirizza nti ye munene waabwe abakozesa, poliisi yalumbye amaka g’abadde apangisa mu Kiti ng’ogenda e Matugga gy’apangisa emitwalo 50 eyasangiddwa emifaliso egipangiddwa mu kisenge ekimu.\nKigambibwa nti Lugudde bwe yalabye ku Julie ku poliisi, yasabye poliisi emukwate bulungi kubanga ali lubuto lwe era oluvannyuma yamusiibudde nti, “Julie, kiyiise naye nkwegayiridde toggyaamu olubuto lwange wadde nze ng’enda Luzira.”\nOmusango gwa Lugudde ne banne guli fayiro nnamba CRB 46/2016 kyokka mbega yagambye nti abadde alina n’emisango emirala egyekuusa ku butemu ku poliisi ya Kira Road, Kampalamukadde, Kawempe ne Kasangati nga gino agizzizza mu bbanga lya myaka ebiri egiyise.\nMbega wa poliisi yagambye nti Lugudde abadde ateebwa ku bukalu kyokka ku mulundi guno fayiro y’omusango guno olunaggwa bagenda kumutwala mu kkooti e Kasangati avunaanibwe okubba n’okutta.


Bukedde Online - Enkambi ya NRM yeetemyemu ku kalulu k'ekyaddondo; Owa NRM yeegasse ku Bobi Wine\nEnnyumba ya Kiyimba Free Man ewuniikirizza...\nBobi Wine ne mukazi we Babie nga banoonya akalulu.\nENKAMBI ya NRM yeetemyemu mu kalulu ka Kyaddondo East, munnansiko Gertrude Njuba n’alangirira nti tagenda kuwagira Sitenda Ssebalu asazeewo asimbe emabega wa Bobi Wine.\nMuky. Njuba yagambye nti wadde omusaayi gwe gwonna gujjudde NRM naye tagenda kuwagira Sitenda ekibiina gwe kyasimbyewo. Yasoose kuta kaka nti: Ne bw’anaaba ani, tewali agenda kutugamba kulonda Sitenda ne tukkiriza.\nEbyo ebiseera byali bya myaka gya 1960 gye baatugambira okulonda buli wa KY ne tukkiriza ne bwe yabanga mbwa! Ku mulembe guno, ekyo sijja kukikkirizza. Njuba eyasangiddwa mu ofi isi ye esangibwa ku Lumumba Avenue Plot 53 mu Kampala yagambye nti tayinza kuwagira muntu atalina nkulaakulana erabwako gy’akoze mu kitundu kye yamala ebbanga ng’akulembera.\nYayongedde okukissa ku Sitenda nti alina enkwe era yeenyigira ne mu mivuyo gy’akamyufu ka NRM mwe yawangulira kkaadi y’ekibiina. Sitenda mu kamyufu ka 2015 yawangula Stella Njuba muwala wa Gertrude Njuba.\nMuky. Njuba yagasseeko nti ne bwe kinaaba kyetaagisa kumuwa kibonerezo lwa kuwagira Bobi Wine, mwetegefu okubonerezebwa kuba ekibiina kye ekya NRM kyasimbyewo omuntu gw’atakkiririzaamu ate nga n’engeri gye yawangulamu akamyufu ekyaliko ebibuuzo.\nYagambye nti, “Sitenda ne bw’anaaba awangudde, saagala kibeerewo nga ntaddeko ettoffaali lyange ne famire yange.” Bwe yabuuziddwa ebibatabula ne Sitenda, yategeezezza nti aludde nga ssi mwesimbu era n’ensimbi ze yalina okuliyirira Sam Kalega Njuba (eyali bba wa Gertrude Njuba) yatuuka kufa nga tazimuwadde era okuva lwe yafa mu December 2013 kati myaka ena (4) tazisasulanga.\nSam Njuba eyali Ssentebe wa FDC yali yawangula Sitenda mu kalulu ka Kyaddondo East aka 2006 kyokka Sitenda n’addukira mu kkooti wabula ne bamusingirayo era kkooti n’eragira Sitenda asasule Njuba ssente zonna ze yali asaasaanyizza. Sitenda bwe yatuukiriddwa yagambye nti Muky.\nNjuba byonna by’amwogerako bya bulimba, kyokka n’atayagala kulambulula era n’abiwumbawumba nti; “Omuliro tebagwanukuza muliro.” Minisita Rosemary Ssenninde era omubaka omukyala owa Wakiso omu ku baakulembedde kaweefube w’okutwala Sitenda mu Palamenti yagambye nti nga bammemba b’ekibiina bagenda kutuula bateme empenda ezimatiza Muky. Njuba n’abantu be okuwagira omuntu eyasimbiddwaawo ekibiina kubanga eky’obutamuwagira kikontana n’enkola z’ekibiina.\nPulezidenti Yoweri Museveni asuubirwa okukuba enkuηηaana mu Kyaddondo East wiiki ejja okunoonyeza Sitenda Ssebalu akalulu era asuubirwa n’okutabaganya bannakibiina abaawaguse ku nkambi ya Sitenda.\nAbantu basatu abatunuuliddwa ennyo mu kalulu kano okuli; Robert Kyagulanyi (Bobi Wine) atalina kibiina mw’ajjidde, Sitenda owa NRM ne Apollo Kantinti owa FDC. Battunka mu miruka 9 era mu miruka egyo amaanyi ga Bobi Wine gali nnyo e Wampewo, Gayaza ne Kiteezi ate Kantinti ali nnyo mu Kabubbu ne Masooli, sso ng’aga Sitenda gali Bulamu ne Katadde.\nEnsiitaano ey’amaanyi eri mu muluka gw’e Nangabo ne Wattuba. Abeesimbyewo abalala okuli; Nkunyingi Muwada ne Dr. Kayongo Male nabo engabo bagirumizza mannyo. Akalulu kakubwa June 29, 2017 ku bifo 93 ebironderwamu.\nMad Tiger akomyewo okuvuganye ne bazzulu be\nMad Tiger bamukoledde akabaga n'ajerega abatayogera myaka gyabwe


Bukedde Online - Temugoba bantu ku mirimu-Gavumenti\nTemugoba bantu ku mirimu-Gavumenti\nPoliisi ekutte abagambibwa okumenya amaduuka\nOmuyimbi Ssuuna naye tatudde ku corona\nGAMENTI eyimirizza kkampuni n'ebitongole byonna okugoba abakozi nga beesigama ku mbeera y'ekirwadde kya ssennyiga omukambwe.\nEbalagidde bagumiikirize ku kusalawo eky'enkomeredde kubanga gavumenti ekyali mu nteekateeka okulaba engeri gy'esobola okukwatirako kkampuni n'ebitongole bino okulaba nga bidda engulu. Ekiragiro kino kyavudde mu lutuula lwa kabineeti olw'enjawulo ku Mmande eyatudde mu maka g'Obwapulezidenti e Ntebe.\nKino kyabadde kigoberera ekiragiro Pulezidenti Museveni kye yawadde ku Ssande nga April 19, bwe yabadde ayogerako eri eggwanga omulundi ogwa 11 okuva ekirwadde kya Corona lwe kyabalukawo mu ggwanga.\nMinisita w'ebyobusuubuzi n'amakolero Ameria Kyambadde yamusabye abeeko ky'ayogera ku kkampuni eziyimirizza abakozi ku mirimu nga n'abamu tebabasasudde. Museveni yalagidde kkampuni zino ziyimirize enteekateeka zonna ez'okuyimiriza oba okusala ku bakozi kubanga ensonga yabadde egenda kuteesebwako mu kabineeti.\nMinisita w'eggwanga ow'ekikula ky'abantu avunaanyizibwa ku bakozi, Mwesigwa Rukutana yategeezezza Bukedde nti kabineeti yayisizza ekiragiro ekiyimiriza abitongole okugoba abakozi. N'ategeeza nti enteeseganya wakati wa gavumenti ne kkampuni ez'enjawulo zaatandise nga zeetabibwamu abakozi, abakiiikirira abakozi, abakozesa ne minisitule za gavumenti ezikwatibwako.\nRukutana yategeezezza nti enteeseganya nga ziwedde, bagenda kukola lipooti bagiweereze akakiiko gavumenti ke yateekawo okukola ku nsonga z'ekirwadde kya Corona aka National task Force on Covid -19 ne kabineeti bagyekenneenye. Gavumenti yaakuvaayo n'enkola ennambulukufu enaagobererwa ku ngeri ki omukozi n'omukozesa gye balina okuyisibwamu.\nEKIBIINA EKIGATTA ABAKOZI KIVUDDEYO\nUsher Wilson Owere akulira National Organisation of Trade Unions (NOTU) alabudde ebitongole ebirina abantu be bakozesa baleme kubagoba mu kiseera kino wabula batuule balabe engeri gye bayinza okuyambagana.\nAgambye nti kino bwe kirema, oyo yenna anaagoba omukozi, NOTU emaze okuteekawo bannamateeka abajja okuwolereza abantu bano mu mbuga z'amateeka. Yasinzidde ku ofiisi z'abalima ebimuli e Ntebe ku Lwokubiri n'agamba nti abakozesa bangi bakozesa embeera eriwo ng'eggwanga liiggaddewo emirimu egisinga obungi ne bagoba abakozi ekintu ekikyamu.\nYasabye palamenti eyaguye okukola ennongoosereza mu tteeka lya NSSF kisobozese abantu abaterekayo ssente okuzifunako nga bakyali balamu bazeenyumirizeemu. Yayongeddeko nti omuntu bw'afuna ebintundu 50 ku 100 ku ssente ze yatereka ng'akyalina amaanyi zimuyamba.\nJenifer Nassali omuwandiisi w'ekibiina ekigatta abalima ebimuli mu ggwanga yategeezezza nti abakozi 5,000 baasindikibwa mu luwummula nga tebasasulwa olw'embeera y'ekirwadde. Ssinga embeera tetereera mu Bulaaya gye batunda ebimuli, abantu bano baakufiirwa emirimu basigazeeko abakozi 3,000 bokka.\nMu Central nâ€™e Kawempe balwanye\nAbâ€™enju emu 10 babalungidde obutwa mu mmere e Nakulabye


agaffa emengo rnrnrnrnrn\nHome > Posts tagged "agaffa emengo"\nTag: agaffa emengo\nOKUZZA ABAANA KU MASOMERO: Abazadde Abamu Balemereddwa Lwa Bbula Lya Nsimbi\nby Pat Robert Larubi - September 19, 2017\nGavumenti erabudde bannanyini masomero ag’obwannanyini obutateekawo bukwakkulizo bungi obuyinza okulemesa abazadde. Minisita omubeezi avunaanyizibwa ku by’enjigiriza ebisokerwako Rosemary Sseninde Nansubuga, agamba nti bagaana dda amasomero okwongeza ebisale kisobozese abazadde okuweerera.\nEbibuuzo By’ababazi B’ebitabo Bifulumye Abayizi Beeyongedde Okukola Obulungi\nNg’ebyenfuna mu ggwanga byeyongera okusereba buli lukya, ababazi bebitabo bongedde okulaga okutya nti embeera eno bweyeyongera bweti abasubuuzi bangi bandiva mu bizinensi. Bano bagamba, nti ekirina okukolebwa kwe kukozesa abakugu mu bitabo okusobola okubbulula ebyenfuna. Ababazi bebitabo babadde bafulumya bigezo ebya bayizi ebyomwezi oguwedde.\nGUSINZE AYI BEENE! Omutaka Nsamba Aterekeddwa E Buwandwa\nGusinze nnyo ayi Ssaabassajja Kabaka, omutaka Nsamba yozefu lubega lukonge kamoga aziikiddwa ku butaka e Buwanda mu mawokota. Ssaabasajja Kabaka Ronald Muwenda Mutebi II, amusiimye olwokuba owemizzi ate omwesimbu ate nokukuuma mailo yembuga yekika nga tekwatiddwako ekyoleka obwesimbu bwabadde nabwo.\nEMIRIMU E KALANGALA: Bamusigansimbi Bakoowoddwa Okutuukako Eyo\nAbantu bakubiriziddwa okukozesa ebidyeri ebyateekebwawo gavumenti kubanga kati bikola bulungi.\nOmusango Gw’envubu Mu Kkooti Ya Kisekwa Kisaliddwawo Nti Musoke Makubuuko Ye Mukulu W’ekika\nby Pat Robert Larubi - August 24, 2017\nBazzukulu ba Kayita ab’eddira Envubu bafunye ku buweerero oluvannyuma lw’okusala omusango ogumaze ebbanga nga guwozesebwa abekika kino wano e Bulange e Mengo mu Kkooti ya Kisekwa.\nABASIKAWUTU OKUZZAAWO OBUTONDE BW’ENSI: Gen. Katumba Wamala Akunze Abaakuno\nMinsita omubeezi owebya mayumba Gen Katumba Wamala ayongedde okukikkatiriza nti buvunnanyizibwa bwa bavubuka okukuuma obutonde bwensi naddala mu kiseera kino nga ngembeera yeeyongedde okutamuuka. Katumba era nga ye Ssentebe w’ekibiina ekiggatta abasikawutu n’abagayidi, mu ggwanga abadde ku Woteeri Africana nga batema empeenda yokutuuza olusirika wali e Kaazi.\nOmulangira David Wassajja Asisinkanye Abavubuka Balwanyise Obwavu\nOmulangira David Kintu Wasajja akubirizza abavubuka okukola ennyo okulaba nga balwanyisa nawokera w’obwavu. Omulangira okwogera bino abadde ku mukolo ekibiina ki BF SUMA kwekijaguliza emyaka ettano gyekimaze nga kiwereza abantu mu mawanga ag’enjawulo.\nOkudda Kwa Gen. Kayihura Mu Woofiisi By’agenda Okutandikirako Okukola Byogeddwa\nEbyo ng’obitadde ku bbali, Poliisi ekakasizza nga Ssaabaduumizi wa Poliisi Gen. Edward Kale Kayihura bweyakomyewo mu ggwanga oluvanyuma lw’okumaliriza emirimu emitongole gyabaddeko emitala w’amawanga. Okubulawo kwa Kayihura kwogezza abantu bangi ebikankana kyokka ng’omwogezi wa Poliisi Assan Kasingye agamba nti bagenda kwongera okunyonyola byeyasakidde Poliisi e Bulaaya.\nOkubunyisa Enkola Ya Kyapa Mu Ngalo: Buganda Land Board Etuuse Ne Mumasomero\nOluvanyuma lwa Ssaabasajja Kabaka okulagira ekitongole ekivunaanyizibwa ku ttaka ki Buganda Land Board okusomesa abantu be ku nkola ya Kyapa mu Ngalo, ekitongole kino kitandikiddewo. Abayizi mu masomero ag’enjawulo bebalidde empanga ng’era olwaleero basomeseddwa ku nkola eno.\nAbazannyi Ba Cranes Boogedde Ku Lugendo Lw’e Cape Verde\nTtiimu y’eggwanga ekomyewo mu kiro ekikeesezza olwaleero ng’eva mu ggwanga lya Cape Verde gyeyakubidde bannanyinimu.


Bukedde Online - Kanyankore ne Sobbi abaasibwa okutta abantu boogedde abagagga ababawa ddiiru\nKanyankore ne Sobbi abaasibwa okutta abantu boogedde abagagga ababawa ddiiru\nSsente z'okwewandiisa mu bibiina; okwesimbawo...\nKanyankore ne Sobbi bamaze emyaka egisoba mu esatu mu kkomera e Luzira nga bavunaanibwa gya butemu n’okubbisa eryanyi. Wabula baabayimbudde emyezi ebiri egiyise mu ngeri etategeerekeka. KALONDOOZI WA BUKEDDE yabasisinkanye n’awayaamu nabo, era banyumya emboozi yaabwe omuli n’engeri abagagga gye\nKanyankore ne Sobbi bamaze emyaka egisoba mu esatu mu kkomera e Luzira nga bavunaanibwa gya butemu n’okubbisa eryanyi. Wabula baabayimbudde emyezi ebiri egiyise mu ngeri etategeerekeka.\nKALONDOOZI WA BUKEDDE yabasisinkanye n’awayaamu nabo, era banyumya emboozi yaabwe omuli n’engeri abagagga gye battamu abantu mu Kampala.\nRONALD Asiimwe abasinga gwe bamanyi nga Kanyankore ne Paddy Sserunjogi, mu Kampala gwe bayita Sobbi be bamu ku bagambibwa okuba abamenyi b’amateeka ab’omutawaana ab’ensangi zino!\nBw’oba oyagala okumanya nti baamutawaana, tunula butunuzi ku misango egibadde gibavunaanibwa era nga bombi bamaze emyaka egisoba mu esatu e Luzira esibirwa abazzizza emisango egy’akabi.\nKanyankore kigambibwa nti yali mu kibinja ky’ababbi ba mmotoka era abatemu ekikulirwa Kazawula ( oluusi eyeeyitanga Ssempebwa). Baaasibibwa mu October wa 2010 n’abalala 11 lwa kutta na kubba!\nKanyankore yasibibwa ne Kazawula, Bob Kibi¬rango, Mutebi Ssekatawa, Kassim Kato, Geoffrey Ssempijja (eyeeyitanga omugagga omuto ow’e Kawempe), Bernard Muhangi (ono manerenda eyawolanga ekibinja kino ssente), Michael Matovu, Charles Yiga ne Edmond Nsubuga. Nsubuga yali mukozi mu URA!\nWabula w’osomera bino ng’okuggyako Kazawula, bonna be yasibibwa nabo baabata dda. Eyasembyeyo, Kanyankore yateereddwa mu April.\nEnsonga zaabwe zibadde zikolwako ofiisi ya DPP, kkooti enkulu ne poliisi era be baaluka olukwe olugenze nga luyitibwamu okuta abantu bano bonna nga n’abamu baasemba kusomerwa busomerwa misango, tebawozangako!\nEnsonda mu poliisi zang’ambye: Abo bonna balina abagagga mu Kampala be bakolera, era babaddenga babakubira amasimu n’okubakolera ku nsonga zaabwe sikulwa nga beekyawa eyo gye bali ne babalonkoma olw’emisango gye baabatumanga.\nAbamu baddayo mu mirimu gyabwe, abalala baayingira busawo bwa kin¬nansi gye baferera abantu baabwe!”\nKanyankore nga bamutwala okumusiba\nKanyankore ne Sobbi nnabasisinkanye enfunda bbiri ne bannyumiza embeera y’ekkomera, abagagga abaliyo engeri gye beeyisa ate Kanyankore n’annyumiza ku mugagga omu eyabatuma okumukolera ‘omulimu’ n’asasulako banne abamu ate abalala n’abasenza luti.\nOluusi yeerabira nti yaakava mu kkomera n’aluma emba, eriiso ne limyuka ng’ettungulu n’awera: Naye oyo omugagga nja kumwanika oba kitegeeza kudda mu kkomera kale, okuzaalibwa kumu n’okufa kumu!\nWabula Kanyankore agamba nti tazzanga musango, era y’ensonga kwe baasinzidde okumuta! “Si buli ali mu kkomera oba eyasalirwa omusango nti aba yaguzza,” bw’atandika emboozi ye.\n“Nze mbadde mu kkomera emyaka ena, nkizudde nti abasibe 25 ku buli 100 bokka be bazza emisango gye baabassaako, abasigaddewo bagibasibako ndowooza poliisi okwagala okulabika nti erina omulimu gw’ekola baleme kuswala mu bakama baabwe,” Kanyankore bw’agamba.\nSobbi: Nze nnakwatibwa ku gw’obutemu n’okubbisa eryanyi, ne nsibibwa mu kkomera okumala emyaka esatu, ne boonoona erinnya lyange sso nga nze nnina ssente zange naye Katonda engeri gy’atalya nguzi, kkooti yamaze n’ezuula nti sirina musango n’enta.\nNkizudde ebbanga lino lyonna nti bannannyini misango ate nga be bagagga bo basigala balya butaala, ffe abaavu ffe tufuulibwa ssaddaaka.\nKKOOTI nazo zifuna obujulizi obw’obulimba ne zisalawo okusiba omuntu mu bukyamu.\nKanyankore: Nze ne bannange twakwatibwa mu kikwekweto ky’ababbi b’emmotoka mu 2010. Ekikwekweto kyatwaliramu n’abagagga b’omu Kampala bangi.\nNga tutuusiddwa e Kireka, ffe baatwawula ku babbi b’emmotoka ne bagamba nti ffe abagagga baatugulanga okubattira abantu ababalinako embiranye.\nEyo gye baatugambira tulumirize omugagga omu ffe batusonyiwe batute naye tekyasoboka. Nze nnali mmanyiddwa ng’omufere mu Kampala kyokka nnali nneegulira em¬motoka zange ne mikwano gyange okumpa mu zaabwe ne nneevugira.\nBaatusiba emyaka etaano nga batugguddeko gwa kubba mmotoka, kyokka ng’omusango omutuufu ogwatusibya, ogwatukubya emiggo n’abamu ne tulemala, nnannyini gwo omugagga ali mu kupokera baabuyinza ssente abuzeebuze obujulizi.\nByonna nja kubikubuulira nga bwe byajja ne gye byakoma na lwaki fayiro z’omusango zonna zaasokoolwa naye ng’omusango gwakoma awo”\nSobbi mu kkooti mu 2012\nSobbi anyumya: E Luzira bw’oba teweesobola, obonaabona nnyo. Ebyendya bibeera bizibu, teweebaka n’obulamu obwa bulijjo bukukaluu¬birira. Okugeza mu myezi mukaaga, buli omu aweebwa kitundu kya kitole ekya ssabbuuni okwoza n’okunaabako!\nAkawunga kaba ka kyenvu nnyo, ebijanjaalo obibalira ku ngalo, olumu bampaako ebijanjaalo 5 mu ssowaani! Ekisenge ekimu (waadi) kisulamu abantu 250 ate tekiba kinene. Tubadde tusula wansi, tolowooza nti kiri kiringa kisulo ky’abayizi nti munaasula ku bitanda.\nOsula weezinze bugongolo, ate ng’abasula mu waadi 1 mu kkomera ly’abazzizza egya nnaggomola (Upper Prison) gye tubadde, waliwo abasula mu kaabuyonjo.\nOggwaamu essuubi ate aweddemu essuubi aba mubi nnyo. Olaba waliwo abakola bye batandikoze, anti nga kye yeegomba takirina, ng’akirina naye alina okufuna ky’ayagala!\nKale olaba omuntu eyeegomba akandaazi oba capati, ne bagimugulira ng’agiguze alina ky’amwagalako era n’akifuna.\nKanyankore: Kye nnalabye mu kkomera, abasibe bandibadde babaawula, abazzizza emisango eminene ne babeera bokka n’abazzizza obutonotono ne babasiba bokka.\nNaye osanga omwana ataweza myaka 18 nga bamusibidde wamu n’oyo gwe baavunaana okukwata abakazi.\nBw’osangayo omusajja nga Sobbi, gwe boogerako nti yayonooneka dda, abbisa mmundu, asobola okwegulira kyonna ky’ayagala omwana oli amwegomba era bangi bava mu kkomera ng’ate ayongedde kwonooneka bwonoonesi!\nKale nkizudde nti bangi bagenda e Luzira ng’omukwasi w’abakazi, adda ku kyalo nga mubbi, kuba bangi bavaayo n’omutima ogwenjawulo, ogutatya.\nABASIBE AB’AMANNYA BEEYISA BATYA?\nKanyankore agamba nti omwana omuto oba oyo atamanyidde kuzza misango bw’asangayo abagagga nga Kato Kajubi, Kazinda, Katuramu (eyali Katikkiro wa Tooro) tayinza butabeegomba kuba n’eyo abamu beeyisa kigagga.\n“Kajubi ye takyalina ssuubi, era tayogera nnyo. Ekirungi ky’alina teyeekuluntaza, n’akawunga akalya kuba ayagala nnyo okufaanana abalala.\nKyangu okumusanga mu bazannya zzaala, ludo oba omweso. Ye Katuramu asinga kwesibira mu kasenge ke era tatera kufuluma okuggyako ng’azudde nti alinayo abagenyi,” bw’agamba.\nBombi bano beebaza Gavumenti kuba e Luzira eddagala eriweweeza ku siriimu abalyagala babadde balifuna bulungi. “Ate bataddeyo n’emisomo, bw’oba oyagala kuyiga kubajja, kusamba kyalaani oba kusiba nviiri osobola okuyigira mu kkomera,” bwe yagambye.\nSobbi: Naye nze nneewuunya, lwaki Gavumenti abasibe abawezezza emyaka 60 tebasibira mu byalo gye bava! Kuba oli aba n’emyaka 60 nga yasibwa emyaka 50. Alina abaana n’abazzukulu wamu n’obuvunaanyizibwa. Abo bw’obasibira ku byalo byabwe kiba¬kosa nnyo naye basigala batuukiriza obumu ku buvunaanyizibwa.\nMu ngeri ey’okwerabira, Kanyankore addayo ku mboozi y’abagagga abatta abantu.\nAgamba: Abagagga mu Kampala be basinga okutta abantu. Babatta olw’okwagala okutwala ettaka lyabwe, bakyala baabwe oba nga bafunye obutakkaanya mu bizinensi.\nAbantu babiri bayinza okutandika bizinensi, omu bw’alaba ekutteyo (ng’erose) ng’atta munne. Nnina omu gwe mmanyi e Mukono eyakikola kyokka naye alya butaala.\nOmulala gwe mmanyi mugagga wa bizigo mu Kampala. Yatta maneja we Stephen mu ngeri etiisa n’amutwalako omukazi ne ssente ze ate n’atasasula kumalayo abamu abaamukolera!\nDdiiru omugagga yagiwa omwami omu ayitibwa Nkubito. Ono ye yayita Kazawula okuttaanya ensonga era Stephen yakubirwa essimu ku ssaawa nga 3:30 ez’ekiro ku olwo lwe yafa, n’ajja ku wooteeri emu eyitibwa Jericho e Mengo we yattirwa. Omulambo gwasuulibwa Kasenge e Nakawuka.\nKu olwo olwa October 17, 2010, omugagga twali naye mu kaduukulu e Kireka, ne twewaayo nga ssaddaaka ye n’alya butaala!\nKanyankore emboozi y’ekkomera bw’aginyumya toyagala agimale ate naye mwattu ayagala okuginyumya!\nEngeri Sobbi ne Kanyankore gye baasibwamu olw’obutemu\nRONALD ASIIMWE ( KANYANKORE)\nYeegatta ku kibinja ekyali kikulemberwa Robert Kazawula ( oluusi nga yeeyita Ssempebwa) ekyattanga abantu ne kibabbako emmotoka mu 2006 era yenyigira mu kutta abantu bangi ng’ali ne Kazawula.\nYakwatibwa ne Kazawula ne banne mu October wa 2010 ku misango gy’okutta abantu ku fayiro ez’enjawulo ezisoba mu ttaano era abadde Luzira okuva olwo.\nNga tannasindikibwa Luzira, Kanyankore yakkiriza okuluka olukwe olwatta Raymond Nkata eyali bbulooka w’ettaka n’amayumba, oluvannyuma lw’okumukubira essimu nti baalina ettaka lye bagenda okumuguza e Nakigalala mu Kajjansi wabula bwe yatuuka eyo Kazawula ne banne baamunyoola ensingo omulambo gwe ne bagusuula e Ndejje.\nObutemu obulala Kanyankore bw’agambibwa okwenyigiramu kuliko Claudia Ndezi, Constantine Ssempala n’eyali munywanyi we eyategeerekeseeko erya Mubarak.\nOno mu Kampala asinga kumanyibwa nga Sobbi. Agambibwa okubeera omu ku babbi abakyasinze okubeera ab’omutawaana mu Kampala. Azze avunaanibwa emisango mingi era ogumu ku gino gwe gw’okutta Agnes Birulu nga April 23, 2012 n’amubbako obukadde 467.\nSobbi yavunaanibwako omusango omulala nga kigambibwa nti yali ne banne ne bakozesa eryanyi ne babba ku Martin Uja, obukadde bw’ensimbi 120. Ku lunaku olwo baazingiza ne Emma Envuma ku Arua Park ne bamubbako obukadde 347 ne bamala ne bamukuba n’amasasi.\nSobbi yavunaanibwako n’omusango gw’okubba essimu ya Benard Twesigye nga July 03, 2012 ku kisaawe e Nakivubo, eyali ey’ekika kya G.TIDE ebalirirwamu 600,000/- kyokka emisango gyonna yagyegaana.\nOno ye mwogezi wa poliisi mu ggwanga. Agamba:\nEnsonga ezo ffe ng’aba poliisi tetuzivunaanyizibwako era mbeera tubeera tetumanyi ngeri gye bateebwamu kubanga kkooti y’ebavunaanyizibwako era aba kkooti be bamanyi bye basinziirako okuta abantu abo.\nOno ye mwogezi w’ekitongole ekiramuzi. Agamba:\nEsaawa eno sirina fayiro ya Kazawula naye oluusi abantu abo batera okuteebwa olw’ensonga nti ebiseera ebisinga abajulizi tebabaawo oba ng’obujulizi obubeera buleeteddwa bubeera tebumatiza kubanga obuvunaanyizibwa bubeera ku ludda lw’omuwaabi okulumiriza abantu abo ne wabulawo okubuusabuusa.\nWabula ku nsonga ng’ez’abantu abateereddwa naddala ku fayiro ya Kazawula, kyandibadde kirungi n’obuuza ofiisi ya ssaabawolereza wa Gavumenti (DPP) kubanga olumu basobola okuggya emisango ku bantu ababeera bavunaanibwa nga bamaze okukiraba nti tebalina musango.\nKati bwe bateebwa, abantu balowooza nti kkooti y’ebeera ebatadde oluusi ekitabeera kituufu.


Bukedde Online - Abavubi kati balwana na nnyanja!\nMUTEESA II: Olwamuyingiza mu byobufuzi ebizibu...\nNalubaale eyimirizzaawo bangi. Kuliko abavuba ebyennyanja era by’ebimu ku bisinga okuyingiza ssente mu ggwanga kuba bitundibwa mu mawanga ag’ebweru.\nENNYANJA Nalubaale eggwanga kwe liyimiridde wabula singa tetaasibwa tutuuse okusanga obuzibu.\nNalubaale eyimirizzaawo bangi. Kuliko abavuba ebyennyanja era by’ebimu ku bisinga okuyingiza ssente mu ggwanga kuba bitundibwa mu mawanga ag’ebweru. Singa tewabaawo kikolebwa ssente ezo tutuuse okuzifiirwa.\nEBIVAAKO ENNYANJA OKUBOOGA\nObuzibu Nalubaale bw’erina bwe bw’okuba nti ebibira bisaanyiziddwaawo ebisinga nga babitemamu embaawo, amanda, okusenga ku ttaka, okufuna we balimira n’ebirala ettaka ne\nlirekebwa nga kkalu.\nEnkuba bw’etonnya olwokuba tewali kikwata ttaka likuluggukira mu migga ate nagyo ne giyiwa mu nnyanja Nalubaale.\nKino kivuddeko ennyanja okujjula ettaka amazzi ne gatandika okubimba.\nEnnaku zino abamu ku bakolera ku mbalama nga ku mwalo gw’e Kiyindi mu disitulikiti y’e Buikwe beeraliikirivu. Bagamba ennyanja ebalumbye sso nga be bavuddeko ekizibu.\nAmazzi ganjadde abamu obuyumba mwe bakolera tebakyasobola kubuyingiramu.\nAbamu bawaliriziddwa okusenguka ku lubalama lwayo awatali kwesiimira. Embeera eno yaggyawo kati ebbanga lya mwezi nga gumu emabega amazzi mu nnyanja bwe gaagenda gabooga mpola ne gagenda nga galya ebifo ebigiriraanye kumpi ebbanga lya mmita bbiri.\nEnnyanja okugenda ng’ebooga mpola nga bw’erya tekyaleka bantu baali bakolera ko mirimu mu mirembe.\nAbasuubuzi abaalina obuyumba ku lubalama kwennyini ennyanja yabumira ne bubuliramu. Abasuubuzi b’oku mwalo gw’e Kiyindi bagamba nti ennyanja ebalemesezza obulamu nga tebakyalina na kye balya.\nSayidi Mutagaya akolera ku mwalo e Kiyindi agamba nti amazzi gabataataaganyizza ne kiba ng’obulamu bwe balimu mu kiseera kino bubi nnyo nga n’amaato tebalina we bagagobya olw’amayinja amangi agali mu bitundu awaali obuyumba amazzi bwe gaayingirira ne babumenyawo.\nMadiina Nakintu akolera ku mwalo e Kiyindi agamba nti ennyanja yatandika okujjula okuva enkuba lwe yatandika okutonnya era ng’egenze ebagoba.\nEMBEERA KU MWALO\nObuyumba obumu amazzi bw’akeera ku makya nga buli mu mazzi. Mu kiseera kino eky’okukola kitubuze nga tetulina na nsimbi za kuzza baana ku masomero.\nEdward Kayondo omusuubuzi w’e Kiyindi agamba nti omwaka guno amazzi gabatawaanyiza\nnnyo. Gakosezza ebyenfuna.\nAbavubi ku mwalo gw’e Kiyindi bagamba nti, amazzi mu nnyanja gabadde galudde nga tegabimba nga bwe guli kati ng’abasuubuzi baali bazimbye obuyumba nga baliko ekitundu kye baleseeyo kyokka ekyo ennyanja kye yasooka okuziba oluvannyuma n’etwaliramu n’ekibangirizi omwali obuyumba bw’abasuubuzi.\nAbasuubuzi nno bali mu nnaku olw’okuba ebbanga lye bamaze mu mbeera eno teri wadde omukulembeze eyali avuddeyo kubasalira ku magezi.\nABAVUBI KYE BAKOZE OKUTAASA EMBEERA\nEmbeera eno bagamba nti evudde ku myala egiva mu nsozi egikuluggusa ettaka ne giriyiwa butereevu mu nnyanja n’amazzi nga n’embeera eno nayo yandiba nga yakoze kinene ku mbeera omwalo guno gye gulimu.\nMu mbeera eno, abasuubuzi baliko bye bakola okutaasa embeera. Mu bino mulimu abaleese loole z’amayinja ne bayiwa ku lubalama, abalala baleese malamu oba ettaka ate nga bino nabyo byongera kukosa nnyanja.\nAbalala kye bakola kwe kufuna ebitiiyo ne bayiwa omusenyu okumpi n’obuyumba bwabwe baziyize amazzi okubuzingiza.\nAbakulembeze okwabadde ssentebe wa LC III mu Ggombolola y’e Najja etwala ekitundu kino, Muhammad Ssekyembe agamba nti bagenda kukwatagana n’abasuubuzi balabe biki\nbye bayinza okukola.\nAbasuubuzi abasoba mu 500 be bakolera ku mwalo gw’e Kiyindi ssaako abantu abawerera ddala abayita ku mwalo guno nga beeyongerayo mu bizinga okuli eky’e Buvuma, Ddolwe, Migingo n’ewalala.\nN’abakola ogwa kanyama nga basitula abantu ku mwalo, okubateeka mu binaala nabo bagamba nti kati amayinja agali mu bifo ewaali obuyumba bw’abasuubuzi gabasala ebigere.